
ΠΕΡΙΕΧΟΜΕΝΑ 

ΑΠΟΦΑΣΕΙΣ 

1 Έγκριση τροποποίησης του κανονισμού Εσωτε¬ 
ρικής Υπηρεσίας του Διοικητικού Πρωτοδικείου 
Ηρακλείου. 

2 Έγκριση τροποποίησης του κανονισμού Εσωτε¬ 
ρικής Υπηρεσίας του Διοικητικού Πρωτοδικείου 
Θεσσαλονίκης. 


ΑΠΟΦΑΣΕΙΣ 

Αριθμ. 24/2018 (1) 

Έγκριση τροποποίησης του κανονισμού Εσωτε¬ 
ρικής Υπηρεσίας του Διοικητικού Πρωτοδικεί¬ 
ου Ηρακλείου. 

ΤΟ ΣΥΜΒΟΥΛΙΟ ΤΗΣ ΕΠΙΚΡΑΤΕΙΑΣ 
ΣΕ ΟΛΟΜΕΛΕΙΑ ΚΑΙ ΣΥΜΒΟΥΛΙΟ 

Σήμερα, στις 19 Νοεμβρίου 2018, ημέρα Δευτέρα και 
ώρα 14.00, συνήλθε στο κατάστημα του Συμβουλίου 
της Επικράτειας και στην αίθουσα συνεδριάσεων της 
Ολομέλειας αποτελούμενο από τα μέλη του: Αικ. Σακελ- 
λαροπούλου, Πρόεδρο, Αθ. Ράντο, Σπ. Χρυσικοπούλου, 
Αντιπροέδρους του Συμβουλίου της Επικράτειας και 
τους Συμβούλους I. Μαντζουράνη, Αικ. Χριστοφορίδου, 
Δ. Αλεξανδρή, Μ.-Ε. Κωνσταντινίδου, Μ. Γκορτζολίδου, Ε. 
Αντωνόπουλο, Γ.Τσιμέκα, Π. Καρλή, Μ. Παπαδοπούλου, 
Δ. Κυριλλόπουλο, Α. Καλογεροπούλου, Ο. Ζύγουρα, Β. 
Ραφτοπούλου, Κ. Κουσούλη, Κ. Φιλοπούλου, Ο. Αραβά- 
νη, Κ. Πισπιρίγκο, Δ. Μακρή, Π. Μπραϊμη, Σ. Βιτάλη, Ηλ. 
Μάζο, Α.-Μ. Παπαδημητρίου, Χρ. Ντουχάνη, Β. Κίντζι- 
ου, Ελ. Παπαδημητρίου, Κ. Νικολάου, Β. Πλαπούτα, Δ. 
Εμμανουηλίδη, Ο. Παπαδοπούλου, Μ. Σωτηροπούλου, 
Κ. Κονιδιτσιώτου, Α. Γαλενιανού-Χαλκιαδάκη, Α. Μίντζια, 
Ρ. Γιαννουλάτου, X. Σιταρά, Μ.Τριπολιτσιώτη, Α. Σδράκα, 
Ιφ. Αργυράκη και Ν. Σκαρβέλη.Τα λοιπά μέλη, αν και 
προσκλήθηκαν, δεν εμφανίσθηκαν, γιατί είχαν κώλυμα. 
Η Σύμβουλος Ιφ. Αργυράκη παρακολούθησε τη συζή¬ 
τηση, χωρίς να καταχωρηθεί η άποψη της, ως αμέσως 
αρχαιότερη του νεώτερου Συμβούλου Ν. Σκαρβέλη, ο 
οποίος είναι εισηγητής της υποθέσεως, σύμφωνα με το 


άρθρο 8 του π.δ. 18/1989 «Κωδικοποίηση διατάξεων νό¬ 
μων για το Συμβούλιο της Επικράτειας», προκειμένου να 
διατηρηθεί περιττός ο αριθμόςτων μελών που μετέχουν 
στην Ολομέλεια. Παρέστη επίσης η Γραμματέας Ελ. Γκίκα, 
Προϊσταμένη της Διεύθυνσης της Γραμματείας του Συμ¬ 
βουλίου της Επικράτειας. Θέμα της συζητήσεως, σύμφω¬ 
να με την πρόσκληση της Προέδρου, ήταν η έγκριση της 
1/2016 αποφάσεως της Ολομέλειας των Δικαστών του 
Διοικητικού Πρωτοδικείου Ηρακλείου σχετικά με τον 
Κανονισμό Εσωτερικής Υπηρεσίας του. 

Το Συμβούλιο άκουσε τον εισηγητή της υποθέσεως, 
Σύμβουλό της Επικράτειας Ν. Σκαρβέλη. 

Σκέφθηκε κατά το νόμο 

1. Επειδή, με το ΓΠ5019/31.8.2018 έγγραφο της Δι¬ 
καστή που διευθύνει το Διοικητικό Πρωτοδικείο Ηρα¬ 
κλείου υποβλήθηκε στο Συμβούλιο της Επικράτειας 
προς έγκριση η 1/2016 απόφαση της Ολομέλειας των 
Δικαστών του εν λόγω Δικαστηρίου. Η απόφαση αυτή 
αφορά, κατά πρώτον, σε τροποποίηση και συμπλήρωση 
του Κανονισμού Εσωτερικής Υπηρεσίας του Διοικητι¬ 
κού Πρωτοδικείου Ηρακλείου σε συμμόρφωση προς 
το 15/2015 πρακτικό της Ολομέλειας του Συμβουλίου 
της Επικράτειας σε Συμβούλιο, με το οποίο εγκρίθηκε εν 
μέρει και αναπέμφθηκε κατά τα λοιπά η 3/2014 απόφαση 
της Ολομέλειας των δικαστών του Διοικητικού αυτού 
Πρωτοδικείου, με την οποία είχε επιχειρηθεί η τροπο¬ 
ποίηση των διατάξεων των άρθρων 1 και 3 του ως άνω 
Κανονισμού του. Αφορά δε, περαιτέρω, σε τροποποίηση 
του άρθρου 2 του ίδιου Κανονισμού, που ρυθμίζει τις 
αρμοδιότητες των Τμημάτων της Γραμματείας του Δι¬ 
οικητικού Πρωτοδικείου Ηρακλείου. Ήδη, κατόπιν της 
από 9.11.2018 πρόσκλησηςτης Προέδρου του Συμβου¬ 
λίου της Επικράτειας, η απόφαση αυτή εισάγεται προς 
έγκριση. 

2. Επειδή, στο υπό τον τίτλο «Κανονισμοί» στοιχείο Α'του 
άρθρου 17 του Κώδικα Οργανισμού Δικαστηρίων και Κα¬ 
τάστασης Δικαστικών Λειτουργών (Κ.Ο.Δ.Κ.Δ.Λ.), που κυ¬ 
ρώθηκε με το άρθρο πρώτο του ν. 1756/1988 (Α' 35), όπως 
αντικαταστάθηκε με το άρθρο 5 του ν. 1868/1989 (Α'230) 
και τροποποιήθηκε με τα άρθρα 52 του ν. 3659/2008 (Α' 
77) και 86 του ν. 4055/2012 (Α'51), ορίζεται, μεταξύ άλλων, 
ότι: «1. [...] κάθε δικαστήριο ή εισαγγελία [...] καταρτίζουν 
κανονισμό εσωτερικής υπηρεσίας, ο οποίος συμπληρώ¬ 
νεται, τροποποιείται ή αντικαθίσταται, όταν επιβάλλεται 

από υπηρεσιακές ανάγκες. 2. [...] 4. Ο Υπουργός Δικαιο¬ 
σύνης, Διαφάνειας και Ανθρωπίνων Δικαιωμάτων, ο Εισαγ¬ 
γελέας του Αρείου Πάγου, ο Γενικός Επίτροπος της Επι¬ 
κράτειας του Ελεγκτικού Συνεδρίου, ο Γενικός Επίτροπος 
της Επικράτειας των τακτικών διοικητικών δικαστηρίων 
και ο Πρόεδρος του οικείου Συμβουλίου Επιθεώρησης 
έχουν δικαίωμα να ζητήσουν τη σύνταξη, συμπλήρωση, 
τροποποίηση ή αντικατάσταση κανονισμού, του οικείου 
δικαστηρίου και δικαιοδοτικού κλάδου. 5. Οι ανωτέρω 
κανονισμοί ορίζουν τα τμήματα των δικαστηρίων και των 
εισαγγελιών, τον τρόπο συγκρότησης τους, τον αριθμό 
των δικασίμων και των υποθέσεων καθεμιάς δικασίμου, 
την κατανομή των υποθέσεων στα τμήματα, το χρονικό 
διάστημα που θα υπηρετούν οι δικαστές στα τμήματα, 
καθώς και οποιοδήποτε ζήτημα ανάγεται στην εσωτερική 
οργάνωση των υπηρεσιών και στην εύρυθμη διεξαγωγή 
των εργασιών τους. [...] 7. Οι κανονισμοί και οι τροποποι¬ 
ήσεις τους υποβάλλονται αμέσως στις οικείες ολομέλειες 
των ανώτατων δικαστηρίων, οι οποίες έχουν δικαίωμα συ¬ 
μπλήρωσης, τροποποίησης ή ακύρωσης αυτών, ως προς 
όλα τα σημεία και ειδικότερα ως προς τον αριθμό των δι¬ 
κασίμων και των υποθέσεων που προσδιορίζονται σε κάθε 
δικάσιμο. Οι κανονισμοί ισχύουν μόνο μετά την τελική 
έγκριση τους από τις ολομέλειες των ανώτατων δικαστη¬ 
ρίων και αφού διαβιβαστούν στον Υπουργό Δικαιοσύνης, 
Διαφάνειας και Ανθρωπίνων Δικαιωμάτων δημοσιεύονται 
στην Εφημερίδα της Κυβερνήσεως». 

3. Επειδή, κατά την έννοια των ως άνω διατάξεων, η 
Ολομέλεια του Συμβουλίου της Επικράτειας σε Συμβού¬ 
λιο, ελέγχοντας υποβαλλόμενο προς έγκριση κανονισμό 
εσωτερικής υπηρεσίας τακτικού διοικητικού δικαστηρίου, 
έχει την αρμοδιότητα, χωρίς να υποκαθίσταται στην κρίση 
των δικαστών της Ολομέλειας του οικείου δικαστηρίου, 
να ελέγχει κατά πόσο συγκεκριμένες ρυθμίσεις του κα¬ 
νονισμού, και ιδίως αυτές που συνάπτονται με το σκο¬ 
πό της εύρυθμης και αποτελεσματικής λειτουργίας του 
δικαστηρίου από πλευράς ταχείας διεκπεραίωσης των 
εισαγόμενων σ' αυτό υποθέσεων, εξυπηρετούν τον εν 
λόγω σκοπό και να υποδεικνύει την προσθήκη σχετικών 
ρυθμίσεων. Περαιτέρω, κατά την έννοια των ίδιων διατά¬ 
ξεων, δεν είναι επιτρεπτή η αντικατάσταση ή τροποποί¬ 
ηση θεσπισμένων ήδη κανονισμών δικαστηρίων, με την 
εισαγωγή ρυθμίσεων που οδηγούν, αμέσως ή εμμέσως, 
σε επιβράδυνση του ρυθμού εκδίκασης των υποθέσεων. 
Εξάλλου, οι ανωτέρω διατάξεις δεν απονέμουν στο Συμ¬ 
βούλιο της Επικράτειας γνωμοδοτική απλώς αρμοδιότητα 
είτε σε σχέση με τις ευθέως υποβαλλόμενες προς κρίση 
διατάξεις κανονισμού είτε σε σχέση με άλλες διατάξεις 
υφιστάμενων κανονισμών, για τις οποίες ειδικώς κρίνεται 
ότι, λόγω συνάφειας, το Συμβούλιο της Επικράτειας έχει 
αρμοδιότητα διατύπωσης παρατηρήσεων. Αντιθέτως, οι 
διατυπούμενες παρατηρήσεις είναι από τη φύση τους δε¬ 
σμευτικές ως προς την υποδεικνυόμενη κατεύθυνση και 
το προτεινόμενο βασικό περιεχόμενο των προς θέσπιση 
ρυθμίσεων ή τροποποιήσεων (10, 12/2012, 5, 8/2013, 
6, 15, 16α/2014, 5, 11, 27/2015, 4, 26, 29, 30/2016, 8, 
12-16/2017, 6-9, 14/2018 Ολομέλειας του Συμβουλίου 
της Επικράτειας σε Συμβούλιο). Σε περίπτωση δε κατά 
την οποία η Ολομέλεια των δικαστών του οικείου δικα¬ 


στηρίου αρνείται, εν όλω ή εν μέρει, ρητώς ή σιωπή ρώς, 
να προσαρμόσει τις ρυθμίσειςτου Κανονισμού στην υπο- 
δειχθείσα κατεύθυνση, τότε η Ολομέλεια του Συμβουλίου 
της Επικράτειας, ασκώντας την αρμοδιότητα που ρητώς 
της παρέχουν οι ανωτέρω διατάξεις, μπορεί ευθέως να 
προβεί στην αναγκαία τροποποίηση και συμπλήρωση του 
Κανονισμού, με προσθήκη των ενδεικνυόμενων ρυθμίσε¬ 
ων. Στην περίπτωση αυτή, η απόφαση της Ολομέλειας του 
Συμβουλίου της Επικράτειας, που περιέχει τις ανωτέρω 
ρυθμίσεις, διαβιβάζεται στον Υπουργό Δικαιοσύνης, Δια¬ 
φάνειας και Ανθρωπίνων Δικαιωμάτων και δημοσιεύεται 
στην Εφημερίδα της Κυβερνήσεως, αποτελώντας, πλέον, 
τον Κανονισμό του οικείου δικαστηρίου (6,15,1 δα/2014, 
6/2015,17/2016,14,15/2017 Ολομέλειας του Συμβουλίου 
της Επικράτειας σε Συμβούλιο). 

4. Επειδή, με το ΓΠ 280/19.1.2015 έγγραφο της δικαστή 
που διευθύνει το Διοικητικό Πρωτοδικείο Η ρακλείου είχε 
υποβληθεί στο Συμβούλιο της Επικράτειας προς έγκριση, 
δυνάμει των ανωτέρω διατάξεων, η απόφαση 3/2014 
της Ολομέλειας των Δικαστών του εν λόγω Διοικητικού 
Πρωτοδικείου, με την οποία είχε επιχειρηθεί η τροπο¬ 
ποίηση του Κανονισμού Εσωτερικής Υπηρεσίας του, ως 
ήδη αυτός ισχύει μετά την 4/2011 απόφαση της Ολομέ¬ 
λειας του (αριθμ. οικ. 3140/26.1.2012 απόφ. του Γενικού 
Γραμματέα του Υπουργείου Δικαιοσύνης, Διαφάνειας 
και Ανθρωπίνων Δικαιωμάτων, ΒΊ32). Η τροποποίηση 
αυτή αφορούσε στα άρθρα 1 και 3 του ισχύοντος Κανο¬ 
νισμού, κρίθηκε δε αναγκαία ενόψει της αύξησης, με τα 
π.δ. 107/2013 (ΑΊ40) και 59/2012 (ΑΊ09), των οργανι¬ 
κών θέσεων των προέδρων πρωτοδικών του Δικαστηρί¬ 
ου κατά 1, έτσι ώστε ο συνολικός αριθμός αυτών να ορί¬ 
ζεται πλέον σε 4, και των πρωτοδικών - παρέδρων κατά 2, 
έτσι ώστε ο συνολικός αριθμός αυτών να ορίζεται πλέον 
σε 17, της εξ αυτού του λόγου ανάγκης δημιουργίας τέ¬ 
ταρτου (Δ') τμήματος συνεδριάσεων, της αλλαγής των 
ημερών συνεδρίασης των Τμημάτων του Δικαστηρίου 
κατόπιν της κατάργησης της μεταβατικής έδρας της Νε¬ 
άπολης (με το άρθρο 39 του ν. 4274/2014, Α' 147), αλλά 
και ενόψει όσων είχαν ζητηθεί με το 3586/22.10.2014 
έγγραφο της Γενικής Επιτρόπουτης ΕπικράτειαςτωνΤα- 
κτικών Διοικητικών Δικαστηρίων προς την Προϊσταμέ- 
νη Πρόεδρό του Διοικητικού Πρωτοδικείου Ηρακλείου. 
Συγκεκριμένα, με το έγγραφο αυτό είχε ζητηθεί, κατ' 
εφαρμογή των άρθρων 14 παρ. 2 Β'και 17 παρ. 4 του 
Κ.Ο.Δ.Κ.Δ.Λ., η σύγκληση της Ολομέλειας των Δικαστών 
του Διοικητικού Πρωτοδικείου Ηρακλείου για την αντι¬ 
κατάσταση, τροποποίηση και συμπλήρωση των διατά¬ 
ξεων του Κανονισμού Εσωτερικής Υπηρεσίας του, προ- 
κειμένου να περιληφθούν διατάξεις που να αφορούν: α) 
στον ανά μήνα προσδιορισμό ελάχιστου αριθμού (20) 
υποθέσεων ανά δικαστή, β) στον προσδιορισμό υποθέ¬ 
σεων καθ' υπέρβαση του αριθμού αυτού σε επείγουσες 
περιπτώσεις ή εφόσον πρόκειται για όμοιες υποθέσεις 
ή υποθέσεις που θέτουν ζήτημα, το οποίο έχει ήδη επι¬ 
λυθεί αμετακλήτως, γ) στη χρέωση των παρέδρων, δ) 
στην αναβολή των πρωτοείσακτων υποθέσεων λόγω 
αποχής δικηγόρων ή απεργίας υπαλλήλων ή άλλων πα¬ 
ραγόντων της δίκης και στη δυνατότητα προσδιορισμού 
των υποθέσεων αυτών σε εμβόλιμες δικάσιμους και ε) 

στη μη αφαίρεση από επιγενόμενη χρέωση του αριθ¬ 
μού των πρωτοείσακτων υποθέσεων που αναλογούν σε 
δικαστή σε περίπτωση μη συμμετοχής του σε μία δικά¬ 
σιμο για οποιοδήποτε λόγο, καθώς και στην αφαίρεση 
τους σε περίπτωση μακράς αναρρωτικής άδειας αυτού. 
Ακολούθως, με το 3908/12.11.2014 νεότερο έγγραφο 
της, η Γενική Επίτροπος της Επικράτειας των Τακτικών 
Διοικητικών Δικαστηρίων είχε επισημάνει την ανάγκη 
προσαρμογής του Κανονισμού και στις διατάξεις του 
άρθρου 20 του Κ.Ο.Δ.Κ.Δ.Λ. περί λειτουργίας Γραφείου 
Νομολογίας και Έρευνας και περί διεύθυνσης του Γρα¬ 
φείου αυτού από δικαστή, ο οποίος, κατά το διάστημα 
που ασκεί τα καθήκοντα του αυτά, δύναται, σε εξαιρετι¬ 
κές περιπτώσεις και εφόσον οι υπηρεσιακές ανάγκες το 
επιτρέπουν, να απαλλάσσεται από μέρος της μηνιαίας 
χρέωσης. Η Ολομέλεια του Συμβουλίου της Επικράτει¬ 
ας σε Συμβούλιο, με το 15/2015 πρακτικό της, ενέκρινε 
εν μέρει την ως άνω 3/2014 απόφαση της Ολομέλειας 
των Δικαστών του Διοικητικού Πρωτοδικείου Ηρακλείου 
και ανέπεμψε αυτήν στο ίδιο όργανο προς τροποποίη¬ 
ση και συμπλήρωση. Ειδικότερα, η αναπομπή χώρησε 
προκειμένου, κατά πρώτον, να εισαχθεί ρύθμιση που 
να διασφαλίζει ότι εφεξής ο προσδιορισμός των υπο¬ 
θέσεων ανά δικάσιμο και η συνακόλουθη χρέωση των 
δικαστών θα γίνεται κατά τρόπο ώστε η ανά Πρωτόδικη 
χρέωση να μην είναι κατώτερη από τις 210 υποθέσεις 
ετησίως. Προς τούτο θα πρέπει να συνυπολογίζονται 
οι υποθέσεις της δικασίμου των δικαστικών διακοπών, 
οι αποφάσεις επί αιτήσεων συμμόρφωσης της Διοίκη¬ 
σης προς τις αποφάσεις των διοικητικών δικαστηρίων 
(ν. 3068/2002), οι αιτήσεις για δίκαιη ικανοποίηση των 
διαδίκων (ν. 4055/2012) και, κατά το ήμισυ, οι υποθέσεις 
που εξετάζονται κατά τη διαδικασία των άρθρων 126Α 
του Κώδικα Διοικητικής Δικονομίας (ν. 2717/1999) και 
34Α του π.δ. 18/1989 και οι αιτήσεις προσωρινής προ¬ 
στασίας, όχι όμως και οι αιτήσεις διόρθωσης ή ερμηνείας, 
και περαιτέρω θα πρέπει να οριστεί ότι η χρέωση ανά 
πρωτόδικη ανέρχεται σε τουλάχιστον 20 υποθέσεις το 
μήνα και σε τουλάχιστον 10 υποθέσεις κατά τη δικάσιμο 
των τμημάτων των δικαστικών διακοπών (αντί το πολύ 
σε 18 και 12, αντίστοιχα, που είχε οριστεί με την ως άνω 
3/2014 απόφαση). Με το ίδιο πρακτικό της Ολομέλειας 
του Συμβουλίου της Επικράτειας υποδείχθηκε να οριστεί 
ότι ο καθ' υπέρβαση προσδιορισμός υποθέσεων σε επεί¬ 
γουσες περιπτώσεις μπορεί να φτάσει έως το 20% του ως 
άνω αριθμού της μηνιαίας χρέωσης (αντί του 18% που 
αναφερόταν στην 3/2014 απόφαση της Ολομέλειας των 
Δικαστών του Διοικητικού Πρωτοδικείου Ηρακλείου) 
και δεν αφορά μόνο στις «εξαιρετικά» επείγουσες περι¬ 
πτώσεις (διαγραφομένου του εν λόγω προσδιορισμού), 
καθώς επίσης και ότι ο καθ' υπέρβαση προσδιορισμός 
στις περιπτώσεις ομοίων κ.λπ. υποθέσεων μπορεί να 
φτάσει έως το 30%. Τέλος, με το ίδιο πρακτικό της Ολο¬ 
μέλειας του Συμβουλίου της Επικράτειας υποδείχθηκε να 
περιληφθούν στον υπό έγκριση Κανονισμό οι ρυθμίσεις 
που είχαν προταθεί με τα ανωτέρω 3586/22.10.2014 και 
3908/12.11.2014 έγγραφα της Γενικής Επιτρόπου της 
Επικράτειας των Τακτικών Διοικητικών Δικαστηρίων οι 
σχετικές με τον υπολογισμό των υποθέσεων σε επιγενό- 


μενη χρέωση σε περίπτωση μη συμμετοχής δικαστή σε 
μία δικάσιμο του τμήματος του για οποιοδήποτε λόγο 
και με τη δημιουργία γραφείου έρευνας και νομολογίας, 
κατ' άρθρο 20 του Κ.Ο.Δ.Κ.Δ.Λ. 

5. Επειδή, με την υπό έγκριση απόφαση, εναρμονί¬ 
στηκε το περιεχόμενο των διατάξεων του Κανονισμού 
Εσωτερικής Υπηρεσίας του Διοικητικού Πρωτοδικείου 
Ηρακλείου προς τις αντίστοιχες επισημάνσεις που είχαν 
διατυπωθεί με το 15/2015 πρακτικό της Ολομέλειας του 
Συμβουλίου της Επικράτειας σε Συμβούλιο κατά το μέρος 
που περιλήφθηκαν στον Κανονισμό αυτό διατάξεις, σύμ¬ 
φωνα με τις οποίες: 1) ο αριθμός των προσδιοριζόμενων 
υποθέσεων κάθε δικασίμου (Μονομελούς και Τριμελούς 
σύνθεσης) «ορίζεται σε τουλάχιστον είκοσι (20) υποθέσεις, 
ανά Πρωτόδικη το μήνα, στις οποίες συνυπολογίζονται 
α. κατά το ήμισυ οι υποθέσεις που εξετάζονται κατά τη 
διαδικασία των άρθρων 126 Α του Κώδικα Διοικητικής 
Δικονομίας (ν. 2717/1999 - ΦΕΚ 97 Α') και 34 Α του π.δ. 
18/1989 (ΦΕΚ 8 Α') και β. κατά το ήμισυ οι αιτήσεις προ¬ 
σωρινής δικαστικής προστασίας, ενώ δεν συνυπολογίζο¬ 
νται οι αιτήσεις διορθώσεως ή ερμηνείας αποφάσεων [...]» 
(πρώτο εδάφιο της παρ. 3 του άρθρου 1 του Κανονισμού), 
2) «σε επείγουσες περιπτώσεις, δύναται ο δικαστής που 
διευθύνει το Δικαστήριο να προσδιορίζει προς συζήτηση 
υποθέσεις καθ' υπέρβαση του αριθμού των 20 υποθέ¬ 
σεων ανά Πρωτόδικη το μήνα και σε ποσοστό, το οποίο 
δεν υπερβαίνει το είκοσι τοις εκατό (20%) του αριθμού 
αυτού» (δεύτερο εδάφιο της παρ. 3 του άρθρου 1 του 
Κανονισμού), 3) «με πράξη του δικαστή που διευθύνει 
το Δικαστήριο, δύναται να ορίζεται αριθμός υποθέσεων 
μέχρι και τριάντα τοις εκατό (30%) επιπλέον από τον κατά 
τα ανωτέρω οριζόμενο ανά μήνα ανά Πρωτόδικη, εφόσον 
οι υποθέσεις αυτές θεωρούνται όμοιες ή θέτουν ζήτημα, 
το οποίο έχει επιλυθεί αμετακλήτως» (τρίτο εδάφιο της 
παρ. 3 του άρθρου 1 του Κανονισμού), 4) «σε περίπτωση 
μη συμμετοχής δικαστού σε μία δικάσιμο του τμήματος 
του, για οποιοδήποτε λόγο, ο αριθμός των πρωτοείσα¬ 
κτων υποθέσεων που αναλογούν σε αυτόν, δεν θα αφαι- 
ρείται από επιγενόμενη χρέωση του τμήματος αυτού, 
αφού αντίστοιχος αριθμός υποθέσεων θα προσαυξάνει 
τη χρέωση του δικαστή που απούσιασε, σε επόμενη ή 
επόμενες δικάσιμους», ενώ «αντίθετα, σε περίπτωση μα¬ 
κράς αναρρωτικής άδειας, εκτεινόμενης πέραν της μιας 
δικασίμου, οι αναλογούσες στον ασθενήσαντα δικαστή 
πρωτοείσακτες υποθέσεις θα αφαιρούνται από επιγενόμε- 
νη χρέωση του τμήματος, εφόσον ο ασθενήσας δικαστής 
εξακολουθεί να είναι ενταγμένος στη δύναμη του ή σε πε¬ 
ρίπτωση μετακίνησης αυτού, εφόσον δεν συμπληρώθηκε 
η δύναμη του τμή ματος από άλλο δικαστή» (προστεθείσα 
παρ. 6 του άρθρου 1 του Κανονισμού) και 5) συνιστάται 
Γραφείο Νομολογίας και Έρευνας στο Δικαστήριο και 
ορίζεται το έργο του, η στελέχωση του και η, σε εξαιρε¬ 
τικές περιπτώσεις και εφόσον οι υπηρεσιακές ανάγκες 
το επιτρέπουν, απαλλαγή του δικαστή που το διευθύνει 
από μέρος της μηνιαίας χρέωσης του (προστεθέν άρθρο 
6του Κανονισμού, σύμφωνα με τις σχετικές διατάξειςτου 
άρθρου 20 του Κ.Ο.Δ.Κ.Δ.Λ. και με όσα είχαν προταθεί με 
το προαναφερόμενο 3908/12.11.2014 έγγραφό της Γενι¬ 
κής Επιτρόπου της Επικράτειας τωνΤακτικών Διοικητικών 

Δικαστηρίων). Ενόψει αυτού, όλες οι παραπάνω ρυθμίσεις 
πρέπει να εγκριθούν. Αντίθετα, με την υπό έγκριση από¬ 
φαση δεν εναρμονίστηκε το περιεχόμενο των διατάξεων 
του Κανονισμού Εσωτερικής Υπηρεσίαςτου Διοικητικού 
Πρωτοδικείου Ηρακλείου προς την προαναφερθείσα 
επισήμανση που είχε διατυπωθεί με το 15/2015 πρακτι¬ 
κό της Ολομέλειας του Συμβουλίου της Επικράτειας σε 
Συμβούλιο σχετικά με τη χρέωση των δικαστών κατά 
τη δικάσιμο των τμημάτων των δικαστικών διακοπών. 
Ενόψει αυτού, η σχετική διάταξη του τελευταίου εδαφίου 
της παρ. 3 του άρθρου 1 του Κανονισμού πρέπει να αντι- 
κατασταθεί ως εξής: «Σε κάθε πρωτόδικη ανατίθενται 
τουλάχιστον δέκα (10) υποθέσεις κατά τη δικάσιμο των 
τμημάτων των δικαστικών διακοπών». Επίσης, παρά τη 
σχετική υπόδειξη που είχε διατυπωθεί με το 15/2015 
πρακτικό της Ολομέλειας του Συμβουλίου της Επικρά¬ 
τειας σε Συμβούλιο, δεν περιλήφθηκε στον Κανονισμό 
αυτό διάταξη που να διευκρινίζει ότι στη μηνιαία ελά¬ 
χιστη χρέωση των δικαστών συνυπολογίζονται και οι 
αποφάσεις που εκδίδονται επί των αιτήσεων συμμόρφω¬ 
σης της Διοίκησης προς τις αποφάσεις των διοικητικών 
δικαστηρίων (ν. 3068/2002, Α'274) και των αιτήσεων για 
δίκαιη ικανοποίηση των διαδίκων (ν. 4055/2012, Α'51), η 
οποία πρέπει να προστεθεί ως περίπτωση (γ) στο πρώτο 
εδάφιο της ως άνω παρ. 3 του άρθρου 1 του Κανονισμού 
(μετά την αναφορά στις «αιτήσεις προσωρινής δικαστι¬ 
κής προστασίας»), προς άρση των τυχόν αμφιβολιών από 
τη μη μνεία των υποθέσεων αυτών, αλλά και για την εν 
γένει πληρότητα του Κανονισμού. 

6. Επειδή, περαιτέρω, με την υπό έγκριση απόφαση 
της Ολομέλειας των δικαστών του Διοικητικού Πρω¬ 
τοδικείου Ηρακλείου αντικαθίσταται το άρθρο 2 του 
Κανονισμού Εσωτερικής Υπηρεσίας του Διοικητικού 
αυτού Πρωτοδικείου, το οποίο αναφέρεται στις αρμο¬ 
διότητες των τριών Τμημάτων της Γραμματείας του εν 
λόγω Δικαστηρίου και είχε αντικατασταθεί με την αριθμ. 
101957/17.9.2004 απόφαση του Γενικού Γραμματέα του 
Υπουργείου Δικαιοσύνης (ΒΊ485). Μετην επιχειρούμενη 
αντικατάσταση, κατά πρώτον, αφαιρείται από το Τρίτο 
από τα τμήματα αυτά (που από «Προσωρινής δικαστικής 
προστασίας - Ακυρωτικής διαδικασίας - Λογιστήριο - 
Πρωτόκολλο» μετονομάζεται σε «Προσωρινής Δικαστι¬ 
κής προστασίας -Λογιστήριο - Πρωτόκολλο») η διεκπε¬ 
ραίωση των αιτήσεων της ακυρωτικής διαδικασίας, η 
οποία ανατίθεται στα δύο άλλα τμήματα. Ειδικότερα, 
στο Πρώτο τμήμα, το οποίο, όσον αφορά στις υποθέ¬ 
σεις αυτές, ήταν αρμόδιο μόνο για την παραλαβή και 
καταχώρηση στα οικεία βιβλία των σχετικών αιτήσεων, 
ανατίθεται και ο προσδιορισμός αυτών σε δικάσιμο. Στο 
δε Δεύτερο τμήμα περιέρχονται οι λοιπές αρμοδιότητες 
σχετικά με τη γραμματειακή υποστήριξη των υποθέσεων 
αυτών. Περαιτέρω, με την επιχειρούμενη αντικατάστα¬ 
ση του άρθρου 2 του Κανονισμού, ανατίθεται στο Τρίτο 
τμήμα της Γραμματείας του Δικαστηρίου η παραλαβή και 
καταχώριση στα οικεία βιβλία, εκτός των άλλων, των αι¬ 
τήσεων χορήγησης ευεργετήματος πενίας, για τις οποίες 
δεν υπάρχει μέχρι τώρα σχετική πρόβλεψη. Οι ρυθμί¬ 
σεις αυτές δεν προκαλούν παρατηρήσεις και πρέπει να 
εγκριθούν. Κατά την παράθεση όμως στην υπό έγκριση 
απόφαση της Ολομέλειας των δικαστών του Διοικητικού 


Πρωτοδικείου Ηρακλείου των διατάξεων του εν λόγω 
άρθρου 2 του Κανονισμού, όπως αυτό αντικαθίσταται 
κατά τα ανωτέρω, η ανήκουσα στο Τρίτο τμήμα της 
Γραμματείαςτου Δικαστηρίου αρμοδιότητα της (με νέα 
αρίθμηση) περίπτωσης Γ.3.1 .(γ) της παρ. 2, που αφο¬ 
ρά στην «παραλαβή, καταγραφή και παρακολούθηση 
της χρήσης των επίπλων και του λοιπού εξοπλισμού, 
καθώς και τήρηση και ενημέρωση του βιβλίου υλικού 
του Δικαστηρίου», επαναλαμβάνεται, από προφανή 
παραδρομή, δύο φορές, πρέπει δε οι επί πλέον επανα¬ 
λήψεις να διαγραφούν (πρβλ. 17/2016 Ολομέλειας του 
Συμβουλίου της Επικράτειας σε Συμβούλιο). Τέλος, η 
ανήκουσα στο Τρίτο τμήμα της Γραμματείας του Δικα¬ 
στηρίου αρμοδιότητα της (με νέα αρίθμηση) περίπτω¬ 
σης Γ.3.1. (δ) της παρ. 2, που αφορά, εκτός των άλλων, 
στην παράδοση του άχρηστου υλικού στον Οργανισμό 
Διαχείρισης Δημόσιου Υλικού (Ο.Δ.Δ.Υ.), πρέπει, ενόψει 
της κατάργησης του Οργανισμού αυτού με το άρθρο 1 
παρ. 1 της αριθμ. Δ6Β1036140ΕΞ2012/ 5.3.2012 από- 
φασηςτων Υπουργών Διοικητικής Μεταρρύθμισης και 
Ηλεκτρονικής Διακυβέρνησης και Οικονομικών (Β'606), 
να επικαιροποιηθεί ως προς τη διατύπωση της, έτσι 
ώστε να προβλέπεται η παράδοση του εν λόγω υλικού 
στην αρμόδια πλέον για την εκποίηση του Υπηρεσία 
(Διεύθυνση Διαχείρισης Δημόσιου Υλικού της Ανεξάρ¬ 
τητης Αρχής Δημοσίων Εσόδων). 

Διά ταύτα εγκρίνει την εισαγόμενη με την 1 /2016 από¬ 
φαση της Ολομέλειας των Δικαστών του Διοικητικού 
Πρωτοδικείου Ηρακλείου τροποποίηση του Κανονισμού 
Εσωτερικής Υπηρεσίας του εν λόγω Δικαστηρίου με τις 
εξής αλλαγές στις προτεινόμενες με την απόφαση αυτή 
ρυθμίσεις: 

Στο πρώτο εδάφιο της παρ. 3 του άρθρου 1 του Κα¬ 
νονισμού προστίθεται περίπτωση (γ) στις συνυπολογι- 
ζόμενες στον ελάχιστο αριθμό των προσδιοριζόμενων 
κατά μήνα και ανά πρωτόδικη υποθέσεων, που έχει ως 
εξής: «γ. οι αποφάσεις επί των αιτήσεων συμμόρφωσης 
της Διοίκησης προς τις αποφάσεις των διοικητικών δι¬ 
καστηρίων (ν. 3068/2002, Α' 274) και των αιτήσεων για 
δίκαιη ικανοποίηση των διαδίκων (ν. 4055/2012, Α'51)». 

Το τελευταίο εδάφιο της παρ. 3 του άρθρου 1 του Κα¬ 
νονισμού αντικαθίσταται ως εξής: «Σε κάθε πρωτόδικη 
ανατίθενται τουλάχιστον δέκα (10) υποθέσεις κατά τη 
δικάσιμο των τμημάτων των δικαστικών διακοπών». 

Η περίπτωση Γ.3.1. (γ) της παρ. 2 του άρθρου 2 του 
Κανονισμού, που αφορά στην «παραλαβή, καταγραφή 
και παρακολούθηση της χρήσης των επίπλων και του 
λοιπού εξοπλισμού, καθώς και τήρηση και ενημέρωση 
του βιβλίου υλικού του Δικαστηρίου», διαγράφεται κατά 
το μέρος που επαναλαμβάνεται. 

Η περίπτωση Γ.3.1 .(δ) της παρ. 2 του άρθρου 2 του 
Κανονισμού αντικαθίσταται ως εξής: «δ) η καταστρο¬ 
φή του αρχείου, η εκποίηση του άχρηστου υλικού και 
η παράδοση του στη Διεύθυνση Διαχείρισης Δημόσιου 
Υλικού της Ανεξάρτητης Αρχής Δημοσίων Εσόδων». 

Για την πιστοποίηση των ανωτέρω συντάσσεται το 
παρόν πρακτικό. 

Η Πρόεδος 

ΑΙΚΑΤΕΡΙΝΗ ΣΑΚΕΛΛΑΡΟΠΟΥΛΟΥ 

Αριθμ. 20/2018 (2) 

Έγκριση τροποποίησης του κανονισμού Εσωτε¬ 
ρικής Υπηρεσίαςτου Διοικητικού Πρωτοδικείου 
Θεσσαλονίκης. 

ΤΟ ΣΥΜΒΟΥΛΙΟ ΤΗΣ 

ΕΠΙΚΡΑΤΕΙΑΣ ΣΕ ΟΛΟΜΕΛΕΙΑ ΚΑΙ ΣΥΜΒΟΥΛΙΟ 

Σήμερα, στις 19 Νοεμβρίου 2018, ημέρα Δευτέρα και 
ώρα 14.00, συνήλθε στο κατάστημα του Συμβουλίου 
της Επικράτειας και στην αίθουσα συνεδριάσεων της 
Ολομέλειας αποτελούμενο από τα μέλη του: Αικ. Σακελ- 
λαροπούλου, Πρόεδρο, Αθ. Ράντο, Μ. Καραμανώφ, Σπ. 
Χρυσικοπούλου, Αντιπροέδρους του Συμβουλίου της 
Επικράτειας και τους Συμβούλους I. Μαντζουράνη, Αικ. 
Χριστοφορίδου, Δ. Αλεξανδρή, Μ.-Ε. Κωνσταντινίδου, 
Μ. Γκορτζολίδου, Ε. Αντωνόπουλο, Γ. Τσιμέκα, Π. Καρ- 
λή, Μ. Παπαδοπούλου, Δ. Κυριλλόπουλο, Α. Καλογερο- 
πούλου, Ο. Ζύγουρα, Β. Ραφτοπούλου, Κ. Κουσούλη, Κ. 
Φιλοπούλου, Θ. Αραβάνη, Κ. Πισπιρίγκο, Δ. Μακρή, Π. 
Μπράίμη, Σ. Βιτάλη, Ηλ. Μάζο, Α.-Μ. Παπαδημητρίου, Β. 
Κίντζιου, Ελ. Παπαδημητρίου, Κ. Νικολάου, Β. Πλαπούτα, 
Δ. Εμμανουηλίδη, Ο. Παπαδοπούλου, Μ. Σωτηροπούλου, 
Κ. Κονιδιτσιώτου, Α. Γαλενιανού-Χαλκιαδάκη, Α. Μίντζια, 
Ρ. Γιαννουλάτου, X. Σιταρά, Μ.Τριπολιτσιώτη, Α. Σδράκα, 
Ιφ. Αργυράκη και Ν. Σκαρβέλη.Τα λοιπά μέλη, αν και 
προσκλήθηκαν, δεν εμφανίσθηκαν, γιατί είχαν κώλυμα. Ο 
Σύμβουλος Ν. Σκαρβέλης παρακολούθησε τη συζήτηση, 
χωρίς να καταχωρηθεί η άποψη του, ως νεώτερος, σύμ¬ 
φωνα με το άρθρο 8 του π.δ. 18/1989 «Κωδικοποίηση 
διατάξεων νόμων για το Συμβούλιο της Επικράτειας», 
προκειμένου να διατηρηθεί περιττός ο αριθμός των με¬ 
λών που μετέχουν στην Ολομέλεια. Παρέστη επίσης η 
Γραμματέας Ελ. Γκίκα, ΠροϊσταμένητηςΔιεύθυνσηςτης 
Γραμματείαςτου Συμβουλίου της Επικράτειας. Θέμα της 
συζητήσεως, σύμφωνα με την πρόσκληση της Προέ¬ 
δρου, ήταν η έγκριση της 2/2018 αποφάσεως της Ολο¬ 
μέλειας των Δικαστών του Διοικητικού Πρωτοδικείου 
Θεσσαλονίκης (εν συμβουλίω) σχετικά με τον Κανονισμό 
Εσωτερικής Υπηρεσίας του. 

Το Συμβούλιο άκουσε την εισηγήτρια της υποθέσεως, 
Σύμβουλο της Επικράτειας Ο. Παπαδοπούλου. 

Σκέφθηκε κατά το νόμο 

1. Επειδή, μετο αριθμ. πρωτοκόλλου ΓΠ 21868/6.7.2018 
έγγραφο της Προέδρου του Τριμελούς Συμβουλίου Διεύ¬ 
θυνσης του Διοικητικού Πρωτοδικείου Θεσσαλονίκης δι¬ 
αβιβάσθηκε στο Συμβούλιο της Επικράτειας προς έγκρι¬ 
ση η 2/2018 απόφαση της Ολομέλειας των Δικαστών του 
ανωτέρω Δικαστηρίου [εν συμβουλίω], η οποία ελήφθη 
κατόπιν της 34/2016 αποφάσεως της Ολομέλειας του 
Συμβουλίου της Επικράτειας [εν συμβουλίω]. Με την 
τελευταία αυτή απόφαση, το Συμβούλιο της Επικράτει¬ 
ας ανέπεμψε στο ως άνω Διοικητικό Πρωτοδικείο την 
2/2015 απόφαση της Ολομέλειας των Δικαστών του, με 
την οποία είχε γίνει δεκτό ότι οι διατάξεις του Κανονι¬ 
σμού Εσωτερικής Υπηρεσίας, όπως ισχύουν, δεν χρήζουν 
αντικαταστάσεως,τροποποιήσεως ή συμπληρώσεως. Η 
αναπομπή εχώρησε προκειμένου να γίνουν οι απαιτού- 
μενες τροποποιήσεις στον εν λόγω Κανονισμό, σύμφωνα 
με όσα εκτίθενται κατωτέρω. Κατόπιν της από 9.11.2018 


προσκλήσεως της Προέδρου του Συμβουλίου της Επι¬ 
κράτειας, εισάγεται προς έγκριση η προαναφερθείσα 
2/2018 απόφαση, μετην οποία επιχειρείται τροποποίηση 
του ισχύοντος Κανονισμού. 

2. Επειδή, κατά την παρ. 1 του στοιχείου Α του άρθρου 
17 του Κώδικα Οργανισμού Δικαστηρίων και Κατάστα¬ 
σης Δικαστικών Λειτουργών [ΚΟΔΚΣΛ], που κυρώθη¬ 
κε με το άρθρο πρώτο του ν. 1756/1988 (Α'35), όπως 
η παρ. αυτή αντικαταστάθηκε με το άρθρο 52 παρ. 1 
του ν. 3659/2008 (Α'77), «... κάθε δικαστήριο ή εισαγ¬ 
γελία ... καταρτίζουν κανονισμό εσωτερικής υπηρεσίας, 
ο οποίος συμπληρώνεται, τροποποιείται ή αντικαθί¬ 
σταται, όταν επιβάλλεται από υπηρεσιακές ανάγκες», 
κατά την επόμενη παράγραφο 2, ο κανονισμός καταρ¬ 
τίζεται, συμπληρώνεται, τροποποιείται ή αντικαθίστα¬ 
ται από τις ολομέλειες των δικαστηρίων, ενώ, κατά την 
παράγραφο 4 του αυτού στοιχείου και άρθρου, όπως η 
παρ. αυτή αντικαταστάθηκε με το άρθρο 86 παρ. 1 του 
ν. 4055/2012 (Α'51), «Ο Υπουργός Δικαιοσύνης, Δια¬ 
φάνειας και Ανθρωπίνων Δικαιωμάτων, ο Εισαγγελέας 
του Αρείου Πάγου, ο Γενικός Επίτροπος της Επικράτει¬ 
ας του Ελεγκτικού Συνεδρίου, ο Γενικός Επίτροπος της 
Επικράτειας των τακτικών διοικητικών δικαστηρίων 
και ο Πρόεδρος του οικείου Συμβουλίου Επιθεώρησης 
έχουν δικαίωμα να ζητήσουν τη σύνταξη, συμπλήρωση, 
τροποποίηση ή αντικατάσταση κανονισμού, του οικείου 
δικαστηρίου και δικαιοδοτικού κλάδου». Περαιτέρω, στην 
μεν παρ. 5 του ιδίου στοιχείου και άρθρου, όπως το πρώτο 
εδάφιο αυτής αντικαταστάθηκε μετο άρθρο 52 παρ. 3 του 
ν. 3659/2008, ορίζεται ότι: «Οι ανωτέρω κανονισμοί ορί¬ 
ζουν τα τμήματα των δικαστηρίων και των εισαγγελιών, 
τον τρόπο συγκρότησης τους, τον αριθμό των δικασίμων 
και των υποθέσεων καθεμιάς δικασίμου, την κατανομή 
υποθέσεων στα τμήματα, το χρονικό διάστημα που θα 
υπηρετούν οι δικαστές στα τμήματα, καθώς και οποιο- 
δήποτε ζήτημα ανάγεται στην εσωτερική οργάνωση των 
υπηρεσιών και στην εύρυθμη διεξαγωγή των εργασιών 
τους», στην δε παρ. 7, όπως η παρ. αυτή αντικαταστάθη- 
κε με το άρθρο 86 παρ. 2 του ν. 4055/2012, ορίζεται ότι: 
«Οι κανονισμοί και οι τροποποιήσεις τους υποβάλλονται 
αμέσως στις οικείες ολομέλειες των ανώτατων δικαστη¬ 
ρίων, οι οποίες έχουν δικαίωμα συμπλήρωσης, τροπο¬ 
ποίησης ή ακύρωσης αυτών, ως προς όλα τα σημεία και 
ειδικότερα ως προς τον αριθμό των δικασίμων και των 
υποθέσεων που προσδιορίζονται σε κάθε δικάσιμο. Οι 
κανονισμοί ισχύουν μόνο μετά την τελική έγκριση τους 
από τις ολομέλειες των ανώτατων δικαστηρίων και αφού 
διαβιβαστούν στον Υπουργό Δικαιοσύνης, Διαφάνειας και 
Ανθρωπίνων Δικαιωμάτων δημοσιεύονται στην Εφημερί¬ 
δα της Κυβερνήσεως». 

3. Επειδή, κατά τις προαναφερθείσες διατάξεις, δεν 
είναι υποχρεωτική η συμμετοχή του Γενικού Επιτρόπου 
της ΕπικρατείαςτωνΤακτικών Διοικητικών Δικαστηρίων 
στη συνεδρίαση της Ολομέλειας του Συμβουλίου της 
Επικράτειας εν συμβουλίω, όταν αυτή επιλαμβάνεται της 
εγκρίσεως κανονισμών εσωτερικής υπηρεσίας διοικητι¬ 
κών δικαστηρίων. 

Νομίμως, συνεπώς, επιλαμβάνεται του ζητήματος ο 
παρών σχηματισμός παρά την μη κλήση του Γενικού 

Τεύχος ΒΊ 41/29.01.2019 


Επιτρόπου (βλ. αποφάσεις 10/2012, 28/2016, 14/2017 
της Ολομέλειας του Συμβουλίου της Επικράτειας εν 
συμβουλίω). 

4. Επειδή, όπως έχει γίνει δεκτό καθ' ερμηνεία των 
διατάξεων που μνημονεύθηκαν στην σκέψη 2 (αποφά¬ 
σεις 10/2012,12/2012,6/2013,21/2013,3/2014,6/2014, 
15/2014, 16α/2014, 6/2015, 9/2015, 13/2015, 14/2015, 
15/2015, 25/2015, 27-35/2015, 5-7/2016, 10/2016, 
17/2016,18/2016, 28/2016, 34/2016, 36/2016,15/2017 
της Ολομέλειας του Συμβουλίου της Επικράτειας εν συμ¬ 
βουλίω κ.ά.), η Ολομέλεια του Συμβουλίου της Επικρά¬ 
τειας εν συμβουλίω, ελέγχοντας υποβαλλόμενο προς 
έγκριση Κανονισμό εσωτερικής υπηρεσίας τακτικού 
διοικητικού δικαστηρίου, έχει την αρμοδιότητα, χωρίς 
να υποκαθίσταται, κατ' αρχήν, στην κρίση των δικαστών 
της Ολομέλειας του οικείου δικαστηρίου, να ελέγχει εάν 
και σε ποιο βαθμό συγκεκριμένες ρυθμίσεις του κανο¬ 
νισμού, και ιδίως αυτές που συνάπτονται με τον σκοπό 
της εύρυθμης και αποτελεσματικής λειτουργίας του δι¬ 
καστηρίου από πλευράς ταχείας διεκπεραιώσεως των 
εισαγόμενων σε αυτό υποθέσεων, εξυπηρετούν τον εν 
λόγω σκοπό. Όπως επίσης έγινε δεκτό, δεν είναι επιτρε¬ 
πτή η έγκριση νέων κανονισμών δικαστηρίων, καθώς 
και η αντικατάσταση ή τροποποίηση θεσπισμένων ήδη 
κανονισμών, με την εισαγωγή ρυθμίσεων οι οποίες οδη¬ 
γούν, αμέσως ή εμμέσως, σε επιβράδυνση του ρυθμού 
εκδικάσεωςτων υποθέσεων. Προς εξυπηρέτηση δετού 
σκοπού της επιταχύνσεως η Ολομέλεια του Συμβουλίου 
της Επικράτειας δεν έχει γνωμοδοτική απλώς αρμοδιό¬ 
τητα, αλλά αρμοδιότητα να υποδεικνύει την προσθήκη 
ρυθμίσεων που εξυπηρετούν τον σκοπό αυτό, η σχετική 
δηλαδή αρμοδιότητα του Συμβουλίου της Επικράτειας 
είναι αποφασιστική και δεσμευτική ως προς τις παρατη¬ 
ρήσεις που διατυπώνονται, τόσο ως προς την υποδεικνυ¬ 
όμενη κατεύθυνση, όσο και ως προς το προτεινόμενο 
βασικό περιεχόμενο των προς θέσπιση ρυθμίσεων ή 
τροποποιήσεων. Σε περίπτωση, όμως, κατά την οποία 
η Ολομέλεια των δικαστών του οικείου δικαστηρίου 
αρνείται, εν άλω ή εν μέρει, ρητώς ή σιωπηρώς, να προ¬ 
σαρμόσει τις ρυθμίσεις του οικείου κανονισμού στην 
υποδειχθείσα κατεύθυνση, η Ολομέλεια του Συμβουλίου 
της Επικράτειας, ασκώντας την αρμοδιότητα που της πα¬ 
ρέχουν οι ανωτέρω διατάξεις, μπορεί ευθέως να προβεί 
στην αναγκαία τροποποίηση και συμπλήρωση του Κανο¬ 
νισμού, με προσθήκη των ενδεικνυομένων ρυθμίσεων. 
Στην περίπτωση αυτή, η απόφαση της Ολομέλειας του 
Συμβουλίου της Επικράτειας που περιέχει τις ανωτέρω 
ρυθμίσεις διαβιβάζεται στον Υπουργό Δικαιοσύνης, Δι¬ 
αφάνειας και Ανθρωπίνων Δικαιωμάτων και δημοσιεύ¬ 
εται στην Εφημερίδα της Κυβερνήσεως, αποτελώντας, 
πλέον, τον κανονισμό του οικείου δικαστηρίου. Ενόψει 
των ανωτέρω, οι ρυθμίσεις ή τροποποιήσεις οι οποίες 
υποδεικνύονται με τις αποφάσεις της Ολομέλειας του 
Συμβουλίου της Επικράτειας δεν μπορούν να αγνοού¬ 
νται ή να μεταβάλλονται από τις ολομέλειες των οικείων 
δικαστηρίων, ακόμη και με την παράθεση σχετικής προς 
τούτο αιτιολογίας (βλ. απόφαση 15/2017 της Ολομέλειας 
του ΣτΕ εν συμβουλίω κ.ά.). 


5. Επειδή, με το 3572/22.10.2014 έγγραφο της Γενικής 
Επιτρόπου της Επικράτειας των Τακτικών Διοικητικών 
Δικαστηρίων ζητήθηκε η σύγκληση της Ολομέλειαςτων 
Δικαστών του Διοικητικού Πρωτοδικείου Θεσσαλονίκης, 
προκειμένου να αναμορφώσει τον Κανονισμό Εσωτε¬ 
ρικής Υπηρεσίας του Δικαστηρίου, όπως αυτός ίσχυε, 
με την εισαγωγή των ακόλουθων ρυθμίσεων, οι οποίες 
στοιχούν προς σχετικές αποφάσεις της Ολομέλειας του 
Συμβουλίου της Επικράτειας εν συμβουλίω. Συγκεκρι¬ 
μένα, με το έγγραφο αυτό η Γενική Επίτροπος πρότεινε 
την τροποποίηση του Κανονισμού στα εξής σημεία: (α) 
εκτός από τις υποθέσεις που προσδιορίζονται κατά τη 
διάρκεια των δικαστικών διακοπών, προσδιορισμός κατ' 
ελάχιστον είκοσι υποθέσεων ανά δικαστή τον μήνα και 
συνακόλουθη χρέωση των δικαστών, κατά τα διαλαμβα¬ 
νόμενα ειδικότερα στο ανωτέρω έγγραφο, (β) προσδιο¬ 
ρισμός υποθέσεων καθ' υπέρβαση του κατώτατου αυτού 
ορίου σε επείγουσες περιπτώσεις, (γ) προσδιορισμός 
καθ' υπέρβαση του κατώτατου ορίου, εφόσον οι υπο¬ 
θέσεις είναι όμοιες ή θέτουν ζήτημα το οποίο έχει ήδη 
επιλυθεί αμετακλήτως, (δ) ανάθεση στους Παρέδρους, 
κατά τη διάρκεια της δοκιμαστικής τους υπηρεσίας, 
υποθέσεων σε ποσοστό 50% των υποθέσεων οι οποίες 
ανατίθενται, κατά τα ως άνω, στους πρωτόδικες, (ε) να 
μην θεωρούνται ως πρωτοείσακτες για τη χρέωση των 
δικαστών οι υποθέσεις που αναβάλλονται σε άλλη δικά¬ 
σιμο λόγω αποχής δικηγόρων ή απεργίας υπαλλήλων και 
να υπάρχει δυνατότητα ορισμού εμβόλιμης δικασίμου 
για τις υποθέσεις που αναβάλλονται εξ αυτού του λό¬ 
γου, (στ) σε περίπτωση μη συμμετοχής δικαστή σε μία 
δικάσιμο, να μην αφαιρούνται κατά τη μεταγενέστερη 
χρέωση σε επόμενη δικάσιμο οι αναλογούσες σε αυτόν 
κατά την αρχική δικάσιμο πρωτοείσακτες υποθέσεις- 
αντιθέτως, σε περίπτωση μακράς αναρρωτικής άδειας 
δικαστή, πέραν της μίας δικασίμου, να αφαιρούνται οι 
αναλογούσες στον δικαστή αυτόν πρωτοείσακτες υπο¬ 
θέσεις κατά την επιγενόμενη χρέωση του. Στην συνέχεια, 
η Γενική Επίτροπος, με το 3907/12.11.2014 έγγραφο της 
επεσήμανε την ανάγκη προσαρμογής του Κανονισμού 
και στις διατάξεις του άρθρου 20 του ΚΟΔΚΔΛ που 
αφορούν τη λειτουργία του Γραφείου Νομολογίας και 
Έρευνας, σύμφωνα και με σχετικές αποφάσεις της Ολο¬ 
μέλειας του Συμβουλίου της Επικράτειας εν συμβουλίω. 
Κατόπιν των ανωτέρω εγγράφων της Γενικής Επιτρόπου 
διαβιβάσθηκε στο Συμβούλιο της Επικράτειας η 2/2015 
απόφαση της Ολομέλειας των Δικαστών του Διοικητικού 
Πρωτοδικείου Θεσσαλονίκης, σύμφωνα με την οποία ο 
Κανονισμός του Δικαστηρίου, όπως ισχύει, «δεν χρήζει 
αντικατάστασης, τροποποίησης και συμπλήρωσης των 
διατάξεων του», ώστε να περιληφθούν οι προαναφερ- 
θείσες ρυθμίσεις, και η εν λόγω απόφαση 2/2015 «δεν 
χρήζει αποστολής προς έγκριση στην Ολομέλεια του 
Συμβουλίου της Επικράτειας». Ειδικότερα, με την 2/2015 
απόφαση η Ολομέλεια των Δικαστών του Διοικητικού 
Πρωτοδικείου Θεσσαλονίκης δέχθηκε τα εξής: (α) ως 
προς την πρόταση της Γενικής Επιτρόπου για κατ' ελά¬ 
χιστον χρέωση είκοσι υποθέσεων ανά δικαστή τον μήνα: 
έγινε δεκτό ότι η ισχύουσα ρύθμιση του Κανονισμού 

[σύμφωνα με την οποία ο αριθμός των προσδιοριζόμε¬ 
νων υποθέσεων ανά Πρωτόδικη ή Πάρεδρο ορίζεται σε 
200 υποθέσεις ετησίως, ο Πρόεδρος δε του Τριμελούς 
Συμβουλίου δικαιούται να προσδιορίσει υποθέσεις και 
καθ' υπέρβαση του αριθμού αυτού, σε ποσοστό 10%], 
προβλέπει ανώτατο όριο για τον συνολικό προσδιορισμό 
ανά πρωτόδικη ή πάρεδρο, ορίζει δε ότι ο συνολικός 
προσδιορισμός δεν επιτρέπεται ετησίως να υπερβαίνει 
τις 220 υποθέσεις και δεν συντρέχει λόγος να τροποποι¬ 
ηθεί, ενόψει και των λοιπών αιτιολογιών που παρατίθε¬ 
νται στην απόφαση [αντίστοιχες ρυθμίσεις περιέχουν οι 
κανονισμοί άλλων μεγάλων δικαστηρίων, όπως τα Διοι¬ 
κητικά Πρωτοδικεία Αθηνών και Πειραιώς, ο στόχος για 
τον προσδιορισμό των εκκρεμών φορολογικών υποθέ¬ 
σεων έχει σχεδόν επιτευχθεί και η εκκρεμότητα βαίνει 
μειούμενη, υπάρχουν κενές οργανικές θέσεις Πρωτοδι- 
κών-Παρέδρων και έλλειψη διοικητικού προσωπικού, 
οι εισαγόμενες υποθέσεις παρουσιάζουν μεγάλο βαθμό 
δυσκολίας], (β) ως προς την πρόταση της Γενικής Επι¬ 
τρόπου για υπέρβαση κατά 20% του μηνιαίου αριθμού 
σε επείγουσες περιπτώσεις: έγινε δεκτό ότι η σχετική 
ρύθμιση ισχύει εκ του νόμου και δεν δικαιολογεί τρο¬ 
ποποίηση του Κανονισμού, (γ) ως προς την πρόταση της 
Γενικής Επιτρόπου για υπέρβαση κατά 30% του μηνιαίου 
ορίου όταν οι υποθέσεις είναι όμοιες ή θέτουν ζήτημα 
το οποίο έχει ήδη επιλυθεί αμετακλήτως: έγινε δεκτό 
ότι «θα εκτινάξει την χρέωση σε υψηλότατα και μη ρεα¬ 
λιστικά επίπεδα» για τους λόγους που αναφέρονται, (δ) 
ως προς την πρόταση της Γενικής Επιτρόπου για χρέωση 
των Παρέδρων: έγινε δεκτό ότι ο ισχύων Κανονισμός 
δεν διακρίνει μεταξύ Πρωτοδικών και Παρέδρων και δεν 
συντρέχει λόγος τροποποιήσεως του, (ε) ως προς τις υπο¬ 
θέσεις που αναβάλλονται σε άλλη δικάσιμο λόγω αποχής 
δικηγόρων ή απεργίας υπαλλήλων: έγινε δεκτό ότι η προ- 
τεινόμενη ρύθμιση δεν δικαιολογείται και θα οδηγούσε 
σε συσσώρευση μεγάλου όγκου υποθέσεων στα πινά¬ 
κια, με συνέπεια να καθίσταται αδύνατη η επεξεργασία 
τους σε εύλογο χρόνο, (στ) ως προς τις προτεινόμενες 
ρυθμίσεις σε περίπτωση απουσίας του δικαστή από μία 
δικάσιμο: έγινε δεκτό ότι αντιστρατεύονται τον σκοπό 
της αναρρωτικής άδειας και ότι τυχόν καταχρηστικές 
συμπεριφορές μπορούν να αντιμετωπισθούν επαρκώς 
σύμφωνα με τον ισχύοντα Κανονισμό. 

6. Επειδή, η Ολομέλεια του Συμβουλίου της Επικράτει¬ 
ας εν συμβουλίω με την 34/2016 απόφαση ανέπεμψε την 
2/2015 απόφαση της Ολομέλειας των Δικαστών του Διοι¬ 
κητικού Πρωτοδικείου Θεσσαλονίκης στο όργανο αυτό, 
προκειμένου ενόψει και της διαπιστωθείσης μεγάλης εκ¬ 
κρεμότητας, να επιληφθεί εκ νέου και να αποφανθεί επί 
των παρατηρήσεων και προτάσεων που διατυπώνονται 
στα 3572/22.10.2014 και 3907/12.11.2014 έγγραφα της 
Γενικής Επιτρόπου, επί σκοπώ εντάξεως τους στον Κανο¬ 
νισμό Εσωτερικής Υπηρεσίαςτου εν λόγω δικαστηρίου, 
ώστε να ισχύουν ενιαία κριτήρια κατά τον καθορισμό, 
την χρέωση και την εκδίκαση των υποθέσεων για την τα¬ 
χύτερη και πιο αποτελεσματική απονομή της διοικητικής 
δικαιοσύνης και την ομαλή λειτουργία των διοικητικών 
δικαστηρίων. Ειδικότερα, έγιναν δεκτά τα εξής ως προς 


τις ρυθμίσεις που έπρεπε να περιληφθούν στον Κανονι¬ 
σμό του Διοικητικού Πρωτοδικείου Θεσσαλονίκης: (Α) 
Το άρθρο 1 παρ. 1 περ. δ' του Κανονισμού (62367/1990 
απόφαση του Υπουργού Δικαιοσύνης [Β'574], όπως ισχύ¬ 
ει) πρέπει να τροποποιηθεί, με την εισαγωγή διατάξεως 
η οποία θα ορίζει ότι η μηνιαία χρέωση ανά πρωτόδικη 
ανέρχεται σε τουλάχιστον 20 υποθέσεις, προκειμένου 
να διασφαλίζεται ότι ο προσδιορισμός των υποθέσεων 
ανά δικάσιμο και η συνακόλουθη χρέωση των δικαστών 
θα διενεργείται κατά τρόπο ώστε η ανά πρωτόδικη χρέ¬ 
ωση, που θα πρέπει να τηρείται απαρεγκλίτως, να μην 
είναι κατώτερη από 210 υποθέσεις ετησίως, στις οποίες 
θα συνυπολογίζονται οι υποθέσεις των δικασίμων των 
δικαστικών διακοπών, οι αιτήσεις συμμορφώσεως της 
Διοικήσεως προς τις αποφάσεις των διοικητικών δικα¬ 
στηρίων (ν. 3068/2002), οι αιτήσεις για δίκαιη ικανοποί¬ 
ηση (ν. 4055/2012) και, κατά το ήμισυ, οι υποθέσεις εν 
συμβουλίω κατά τη διαδικασία των άρθρων 126 Α του 
Κώδικα Διοικητικής Δικονομίας και 34 Ατού π.δ. 18/1989, 
δεν θα συνυπολογίζονται όμως οι αιτήσεις διορθώσεως ή 
ερμηνείας αποφάσεων. Οι αιτήσεις προσωρινής δικαστι¬ 
κής προστασίας πρέπει να συνυπολογίζονται μόνο κατά 
το ήμισυ, πρέπει δε να προστεθεί ότι δεν θα υπολογίζονται 
στον αριθμό των αιτήσεων προσωρινής δικαστικής προ¬ 
στασίας οι αποφάσεις επί των αιτήσεων αντιρρήσεων των 
υπηκόων τρίτης χώρας κατά των πράξεων για κράτηση 
ή παράταση της κρατήσεως (άρθρο 30 παρ. 2 και 3 του 
ν. 3907/2011) και ότι οι τελευταίες αυτές αποφάσεις θα 
συνυπολογίζονται σε ποσοστό 5% μόνον εφόσον υπερ¬ 
βαίνουν κατ' έτος τον αριθμό 100. Περαιτέρω, πρέπει να 
ορισθεί ότι σε κάθε πρωτόδικη ανατίθενται τουλάχιστον 
δέκα (10) υποθέσεις κατά τη δικάσιμο των τμημάτων των 
δικαστικών διακοπών [άρθρο 32 του ΚΟΔΚΔΑ], (Β) Στο ως 
άνω άρθρο 1 παρ. 1 περ. δ' του Κανονισμού πρέπει να 
εισαχθεί διάταξη η οποία θα ορίζει ότι, σε επείγουσες 
περιπτώσεις, προσδιορίζονται από τον Πρόεδρο του Τρι¬ 
μελούς Συμβουλίου του Δικαστηρίου συζητήσεις υπο¬ 
θέσεων, καθ' υπέρβαση των 20 υποθέσεων ανά δικαστή 
τον μήνα και σε ποσοστό που δεν υπερβαίνει το 20% του 
αριθμού αυτού [άρθρο 15 παρ. 7 περίπτωση (β) υποπε¬ 
ρίπτωση (δδ) του ΚΟΔΚΔΑ, όπως ισχύει]. (Γ) Το άρθρο 1 
παρ. 1 περ. ε' του Κανονισμού πρέπει να τροποποιηθεί 
με την εισαγωγή διατάξεως η οποία θα ορίζει ότι μετά 
από απόφαση του Προέδρου του Τριμελούς Συμβουλίου, 
μπορεί να προσδιορίζονται συζητήσεις υποθέσεων, καθ' 
υπέρβαση του κατώτατου αριθμού των 20 υποθέσεων 
ανά δικαστή τον μήνα και σε ποσοστό που δεν υπερ¬ 
βαίνει το 30% του αριθμού αυτού, εφόσον οι υποθέσεις 
είναι όμοιες ή θέτουν ζήτημα το οποίο έχει ήδη επιλυθεί 
αμετακλήτως. (Δ) Ο Κανονισμός πρέπει να τροποποιηθεί 
με την εισαγωγή διατάξεως, η οποία θα ορίζει ότι δεν 
θεωρούνται ως πρωτοείσακτες για τη χρέωση των δικα¬ 
στών οι υποθέσεις που αναβάλλονται σε άλλη δικάσιμο, 
λόγω αποχής δικηγόρων ή απεργίας υπαλλήλων, και θα 
παρέχει την δυνατότητα ορισμού εμβόλιμης δικασίμου 
για τις υποθέσεις που αναβάλλονται εξ αυτού του λόγου. 
(Ε) Στον Κανονισμό πρέπει να εισαχθεί διάταξη, η οποία 
θα ορίζει ότι σε περίπτωση μη συμμετοχής δικαστή σε 
μία δικάσιμο για οποιονδήποτε λόγο, δεν θα αφαιρού- 

νται κατά τη μεταγενέστερη χρέωση σε επόμενη δικά¬ 
σιμο οι αναλογούσες σε αυτόν κατά την αρχική αυτή 
δικάσιμο πρωτοείσακτες υποθέσεις και ότι σε περίπτωση 
μακράς αναρρωτικής άδειας δικαστή, πέραν της μίας 
δικασίμου, αφαιρούνται οι αναλογούσες στον δικαστή 
αυτόν πρωτοείσακτες υποθέσεις κατά την επιγενόμενη 
χρέωση του. (ΣΤ) Πρέπει επίσης να εξετασθεί η ανάγκη 
τροποποιήσεως του ισχύοντος Κανονισμού όσον αφορά 
την χρέωση των Παρέδρων. (Ζ) Οι ρυθμίσεις του άρθρου 
1 παρ. 3 του Κανονισμού του Διοικητικού Πρωτοδικείου 
Θεσσαλονίκης, οι οποίες προβλέπουν ότι οι δύο Π ρωτο- 
δίκες που διευθύνουν το Γραφείο Νομολογίας-Έρευνας 
και Πληροφορικής, κατά το διάστημα ασκήσεως των 
διοικητικών τους καθηκόντων, απαλλάσσονται κατά τα 
2/3 από το δικαιοδοτικό τους έργο, καθόσον τους ανα¬ 
τίθεται μόνο το 1 /3 του οριζόμενου, για τον ομοιόβαθμό 
τους δικαστή της αντίστοιχης κατηγορίας, αριθμού των 
υποθέσεων, δεν είναι σύμφωνες προς το άρθρο 20 του 
ΚΟΔΚΔΛ και πρέπει να αναμορφωθούν, προκειμένου να 
ορισθεί ότι ο δικαστής που ασκεί το καθήκον διευθύν- 
σεως του γραφείου έρευνας και νομολογίας δύναται, 
σε εξαιρετικές περιπτώσεις και εφόσον οι υπηρεσιακές 
ανάγκες το επιτρέπουν, να απαλλάσσεται από μέρος της 
μηνιαίας χρεώσεως, με κοινή απόφαση του Προέδρου 
που διευθύνει το Δικαστήριο και των λοιπών Προέδρων 
του.Τέλος, κατά τα διαλαμβανόμενα στην 34/2016 από¬ 
φαση της Ολομέλειας του Συμβουλίου της Επικράτειας 
εν συμβουλίω, δοθέντος ότι ο Κανονισμός του Διοικη¬ 
τικού Πρωτοδικείου Θεσσαλονίκης έχει τροποποιηθεί 
πολλές φορές, πρέπει να εξετασθεί εάν, ενόψει και της 
αναμορφώσεώς του σύμφωνα με τα προεκτεθέντα, απαι¬ 
τείται κωδικοποίηση των διατάξεών του. 

7. Επειδή, με την ήδη υποβληθείσα προς έγκριση 

2/2018 απόφαση της Ολομέλειας των Δικαστών του Δι¬ 
οικητικού Πρωτοδικείου Θεσσαλονίκης επιχειρείται γε¬ 
νικότερη τροποποίηση και κωδικοποίηση του ισχύοντος 
Κανονισμού Εσωτερικής Υπηρεσίας του Δικαστηρίου 
[15/1990 απόφαση Ολομέλειας του Διοικητικού Πρω¬ 
τοδικείου Θεσσαλονίκης, κυρωθείσα με την 62367/1990 
απόφαση του Υπουργού Δικαιοσύνης (Β'574), όπως 
ισχύει μετά τις τροποποιητικές 9/1993,23/1997,21 /1998, 
17/2000, 10/2003, 33/2005, 11/2007, 37/2008, 1/2009, 
1/2011, 3/2011 και 2/2013 αποφάσεις της Ολομέλειας 
του εν λόγω Διοικητικού Πρωτοδικείου, για τις οποί¬ 
ες εκδόθηκαν, αντιστοίχως, οι 48680/1993 (Β'453), 
146395/16.12.1997 (Β'6/19.1.1998), 158821/1998 

(ΒΊ202), 98809/2000 (ΒΊ083), 75832/2003 (Β'939), 
104350/2005 (ΒΊ 808), 41357/2007 (Β'824), 75405/2008 
(ΒΊ656), 86932/2009 (Β' 1085), 45542/2011 (Β' 1345), 
92408/2011 (Β' 2525) αποφάσεις του Υπουργού Δικαι¬ 
οσύνης και η 7/2014 απόφαση της Ολομέλειαςτου Συμ¬ 
βουλίου της Επικράτειας εν συμβουλίου (Β'862, διόρθω¬ 
ση σφαλμάτων ΒΊ 217)], με σκοπό την συμμόρφωση 
προς τα οριζόμενα στην ως άνω 34/2016 απόφαση της 
Ολομέλειας του Συμβουλίου της Επικράτειας, αφενός, 
και την ένταξη νέων ρυθμίσεων στον Κανονισμό, αφε¬ 
τέρου. 

8. Επειδή, ο υπό έγκριση Κανονισμός αποτελείται από 
πέντε άρθρα. 


Εν πρώτοις, για λόγους νομοτεχνικούς: (Α) Αντικείμενο 
του άρθρου 1 του Κανονισμού ορθό είναι να αποτελέ- 
σουν μόνο οι διατάξεις της παρ. 1 του άρθρου 1 του 
υποβληθέντος προς έγκριση σχεδίου, οι οποίες προ¬ 
βλέπουν τη διαίρεση του Διοικητικού Πρωτοδικείου 
Θεσσαλονίκης σε δέκα πέντε τμήματα, την μεταβατική 
του έδρα (α),τη συγκρότηση των Τμημάτων του εν λόγω 
δικαστηρίου (β), τις δικάσιμους των Τμημάτων (γ), τον 
ελάχιστο αριθμό υποθέσεων που ορίζεται ετησίως ανά 
δικαστή (δ, ε, στ, ζ και η), καθώς και ρυθμίσεις για τον 
χρόνο παραμονής των δικαστών στα τμήματα (θ). (Β) 
Οι διατάξεις της παρ. 2 του άρθρου 1 του υποβληθέ¬ 
ντος προς έγκριση σχεδίου, που αφορούν τα τμήματα 
και τα Γραφεία της Γραμματείας, πρέπει να αποτελέσουν 
αντικείμενο αυτοτελούς άρθρου, του άρθρου 2 του Κα¬ 
νονισμού. (Γ) Οι διατάξεις της παρ. 3 του άρθρου 1 του 
υποβληθέντος προς έγκριση σχεδίου, που αφορούν τις 
αρμοδιότητες του Γραμματέα του Διοικητικού Πρωτο¬ 
δικείου, καθώς και των Τμημάτων και των Γραφείων της 
Γραμματείας, πρέπει επίσης να αποτελέσουν αντικείμενο 
αυτοτελούς άρθρου, του άρθρου 3 του Κανονισμού, στο 
άρθρο δε αυτό μπορεί να ενταχθεί και η διάταξη που 
προβλέπει την Επιτροπή Ενημέρωσης της Ιστοσελίδας 
του δικαστηρίου. (Δ)Τα άρθρα 2 και 3 του υποβληθέντος 
προς έγκριση σχεδίου, που αφορούν τις ημέρες και ώρες 
συνεδριάσεων, ορθό είναι να ενοποιηθούν και να αποτε¬ 
λέσουν το άρθρο 4 του Κανονισμού. (Ε) Τα άρθρα 4 και 5 
του υποβληθέντος προς έγκριση σχεδίου, που αφορούν 
τον ορισμό δικασίμων πριν από τις διακοπές και τη δι¬ 
αδικασία συγκλήσεως της Ολομέλειας, πρέπει ενόψει 
των ανωτέρω να αναριθμηθούν σε 5 και 6, αντιστοίχως. 

9. Επειδή, σύμφωνα με το υποβληθέν προς έγκριση 
σχέδιο, τροποποιούνται διατάξεις του άρθρου 1 παρ. 
1 του Κανονισμού, ενόψει των διαλαμβανομένων στην 
προαναφερθείσα 34/2016 απόφαση της Ολομέλειας του 
Συμβουλίου της Επικράτειας. Ειδικότερα: Στην περίπτω¬ 
ση (δ) ορίζεται ότι η χρέωση ανά πρωτόδικη ανέρχεται σε 
210 υποθέσεις ετησίως τουλάχιστον, ότι στον συνολικό 
ελάχιστο αριθμό περιλαμβάνονται και οι υποθέσεις που 
προσδιορίζονται κατά τη διάρκεια των θερινών διακο¬ 
πών, ότι οι προσδιοριζόμενες υποθέσεις κατανέμονται, 
κατά το δυνατόν, συμμέτρως ανά μήνα, ότι στις 210 υπο¬ 
θέσεις ετησίως κατ' ελάχιστον συνυπολογίζονται, κατά 
το ήμισυ, οι υποθέσεις εν συμβουλίω [κατά τη διαδικασία 
των άρθρων 126 Α του Κώδικα Διοικητικής Δικονομίας 
και 34 Α του π.δ. 18/1989] και οι αιτήσεις προσωρινής 
δικαστικής προστασίας, ότι δεν συνυπολογίζονται, κατ' 
αρχήν, στον αριθμό των αιτήσεων προσωρινής δικαστι¬ 
κής προστασίας οι αποφάσεις επί των αιτήσεων αντιρρή¬ 
σεων των υπηκόων τρίτης χώρας κατά των αποφάσεων 
για κράτηση ή παράταση της κρατήσεως (άρθρο 30 
παρ. 2 και 3 του ν. 3907/2011), εφόσον, όμως, οι απο¬ 
φάσεις αυτές υπερβαίνουν κατ' έτος τον αριθμό 100, 
συνυπολογίζονται σε ποσοστό 5%, και ότι στον συνολικό 
ετησίως ελάχιστο αριθμό δεν συνυπολογίζονται, επίσης, 
οι αιτήσεις διορθώσεως ή ερμηνείας αποφάσεων. Ορί¬ 
ζεται, περαιτέρω, στην περίπτωση (δ) ότι σε επείγουσες 
περιπτώσεις ο Πρόεδρος τουΤριμελούς Συμβουλίου Δι¬ 
εύθυνσης του Διοικητικού Πρωτοδικείου προσδιορίζει, 

κατά τη διάρκεια του δικαστικού έτους, συζητήσεις υπο¬ 
θέσεων, καθ' υπέρβαση των 200 υποθέσεων ανά δικα¬ 
στή ετησίως και σε ποσοστό που δεν υπερβαίνει το 20% 
του αριθμού αυτού. Οι διατάξεις αυτές του υπό έγκριση 
Κανονισμού είναι σύμφωνες με την απόφαση 34/2016 
της Ολομέλειας του Συμβουλίου της Επικράτειας (πρβλ. 
απόφαση 15/2017 της Ολομέλειας του Συμβουλίου της 
Επικράτειας εν συμβουλίω). Αντιθέτως, είναι διαγραπτέα 
η διάταξη του τρίτου εδαφίου του άρθρου 1 παρ. 1 πε¬ 
ρίπτωση (δ) του Κανονισμού, στην οποία ορίζεται ότι 
«Πρωτόδικης που προεδρεύει οποιοσδήποτε τμήματος 
του Δικαστηρίου χρεώνεται το ήμισυ του προσδιοριζό¬ 
μενου, κατά περίπτωση, αριθμού υποθέσεων», διότι η 
ρύθμιση αυτή οδηγεί σε επιβράδυνση του ρυθμού εκ- 
δικάσεωςτων υποθέσεων (αποφάσεις 27/2015,9/2017, 
13/2017 της Ολομέλειας του Συμβουλίου της Επικράτει¬ 
ας εν συμβουλίω), τα ισχύοντα δε, κατ' απόκλιση από 
τα ανωτέρω, για το Διοικητικό Πρωτοδικείο Αθηνών δι¬ 
καιολογούνται ενόψει της ιδιαιτερότητας του εν λόγω 
δικαστηρίου, στην αρμοδιότητα του οποίου υπάγεται 
πολύ μεγάλος αριθμός υποθέσεων, που χαρακτηρίζο¬ 
νται, κατά κανόνα, από αυξημένο βαθμό δυσκολίας (βλ. 
απόφαση 28/2016 της Ολομέλειας του Συμβουλίου της 
Επικράτειας εν συμβουλίου). Είναι, εξ άλλου, σύμφωνη 
με τα γενόμενα δεκτά στην απόφαση 34/2016 της Ολο¬ 
μέλειας του Συμβουλίου της Επικράτειας η περίπτωση (ε) 
του άρθρου 1 παρ. 1, που ορίζει ότι μετά από απόφαση 
του Προέδρου του Τριμελούς Συμβουλίου, μπορεί να 
προσδιορίζονται συζητήσεις υποθέσεων, καθ' υπέρβαση 
του κατώτατου αριθμού των 200 υποθέσεων ανά δικα¬ 
στή ετησίως και σε ποσοστό που δεν υπερβαίνει το 30% 
του αριθμού αυτού, εφόσον οι υποθέσεις είναι όμοιες ή 
θέτουν ζήτημα το οποίο έχει ήδη επιλυθεί αμετακλήτως. 
Στην περίπτωση (στ) του άρθρου 1 παρ. 1 ορίζεται ότι 
«Στον αριθμό των υποθέσεων που, σύμφωνα με τις προη¬ 
γούμενες παραγράφους του άρθρου τούτου, ανατίθενται 
σε κάθε δικαστή, περιλαμβάνονται και οι εισαγόμενες 
έπειτα από προδικαστική απόφαση προς συμπλήρωση 
των αποδείξεων. Παραπομπή υποθέσεωςγια συζήτηση 
σε άλλο τμήμα συγχωρείται μόνο σε περιπτώσεις πρό¬ 
δηλης συνάφειας, για την αποφυγή εκδόσεως αντιφατι¬ 
κών αποφάσεων. Οι μετά από προδικαστική απόφαση 
εισαγόμενες για συζήτηση υποθέσεις προσδιορίζονται 
έτσι ώστε να ακολουθούν τον εισηγητή τους, εκτός εάν 
πρόκειται για υποθέσεις της μεταβατικής έδρας και συ¬ 
νεδριάζει διαφορετικό τμήμα». Εν σχέσει προς το πρώ¬ 
το εδάφιο της διατάξεως, στο από 15.10.2018 έγγραφο 
της Προέδρου του Τριμελούς Συμβουλίου Διεύθυνσης 
του Διοικητικού Πρωτοδικείου Θεσσαλονίκης προς το 
Συμβούλιο της Επικράτειας αναφέρεται ότι η προτεινό- 
μενη ρύθμιση «συνάδει πλήρως με τα εξαγόμενα από 
το ΟΣΔΔΥΔΔ στατιστικά για όλα τα Δικαστήρια, σύμ¬ 
φωνα με τα οποία οι υποθέσεις για τις οποίες εκδίδεται 
προδικαστική ή αναβλητική απόφαση θεωρούνται εκ 
νέου απροσδιόριστες και η οριστική απόφαση μετράει 
εκ νέου». Το εδάφιο, όμως, αυτό, ως έχει, δεν δύναται 
να γίνει δεκτό και πρέπει να συμπληρωθεί προκειμένου 
να ορισθεί ότι ο συνυπολογισμός ισχύει μόνο όταν η 
υπόθεση χρεώνεται, μετά την έκδοση προδικαστικής 


αποφάσεως προς συμπλήρωση των αποδείξεων, σε άλλο 
δικαστή, εφόσον ο αρχικός εισηγητής της υποθέσεως 
δεν υπηρετεί πλέον στο δικαστήριο (βλ. αποφάσεις 
30/2015, 32/2015, 28/2016, 15/2017 της Ολομέλειας 
του Συμβουλίου της Επικράτειας εν συμβουλίω). Στην 
περίπτωση (ζ) του άρθρου 1 παρ. 1 ορίζεται στο πρώτο 
εδάφιο ότι «Δεν θεωρούνται ως πρωτοείσακτες για τη 
χρέωση των δικαστών οι υποθέσεις που αναβάλλονται 
σε άλλη δικάσιμο λόγω αποχής δικηγόρων ή απεργίας 
υπαλλήλων, οι οποίες μπορούν να προσδιορίζονται σε 
εμβόλιμη δικάσιμο, εκτός εάν πρόκειται για περιπτώ¬ 
σεις αποχής πολύμηνης διάρκειας». Εν σχέσει προς την 
εισαγόμενη εξαίρεση σε περίπτωση αποχής πολύμηνης 
διάρκειας, στο από 15.10.2018 έγγραφο της Προέδρου 
του Τριμελούς Συμβουλίου Διεύθυνσης του Διοικητικού 
Πρωτοδικείου Θεσσαλονίκης προς το Συμβούλιο της 
Επικράτειας αναφέρεται ότι η προτεινόμενη ρύθμιση 
«κρίνεται επιβεβλημένη μετά την εμπειρία της πρόσφα¬ 
της εξάμηνης αποχής των δικηγόρων», προκειμένου να 
αποφεύγεται σε αντίστοιχες περιστάσεις η χρέωση δικα¬ 
στών με 330 υποθέσεις σε ένα δικαστικό έτος [210 πρω- 
τοείσακτες+120 αναβληθείσες λόγω εξάμηνης αποχής]. 
Η ρύθμιση, όμως, σύμφωνα με την οποία δεν θεωρού¬ 
νται ως πρωτοείσακτες οι υποθέσεις που αναβάλλονται 
σε άλλη δικάσιμο λόγω αποχής δικηγόρων ή απεργίας 
υπαλλήλων, ρύθμιση που ήδη περιλαμβάνεται στους 
κανονισμούς των λοιπών διοικητικών πρωτοδικείων της 
χώραςχωρίςτην προαναφερθείσα εξαίρεση, αποβλέπει 
στην εφαρμογή ενιαίων κριτηρίων κατά τον καθορισμό, 
την χρέωση και την εκδίκαση των υποθέσεων, με σκοπό 
την ταχεία και αποτελεσματική απονομή της διοικητικής 
δικαιοσύνης και την ομαλή λειτουργία των διοικητικών 
δικαστηρίων (απόφαση 15/2017 της Ολομέλειας του 
Συμβουλίου της Επικράτειας εν συμβουλίω). Συνεπώς, 
στην περίπτωση (ζ) του άρθρου 1 παρ. 1 είναι διαγρα- 
πτέα από το πρώτο εδάφιο η φράση «εκτός εάν πρό¬ 
κειται για περιπτώσεις αποχής πολύμηνης διάρκειας». 
Τέλος, η περίπτωση (η) του άρθρου 1 παρ. 1 στην οποία 
προβλέπεται η ανάθεση στους Παρέδρους, κατά τη δι¬ 
άρκεια της δοκιμαστικής τους υπηρεσίας, υποθέσεων 
σε ποσοστό 50% των υποθέσεων οι οποίες ανατίθενται, 
κατά τα ως άνω, στους πρωτόδικες, καθώς και οι λοιπές 
ρυθμίσεις του άρθρου 1 παρ. 1 του υποβληθέντοςπρος 
έγκριση Κανονισμού τίθενται νομίμως. 

10. Επειδή, σύμφωνα με όσα έχουν εκτεθεί στη σκέψη 
4, οι ανωτέρω διορθώσεις και προσθήκες πρέπει να απο- 
τελέσουν περιεχόμενο της επιβαλλόμενης τροποποιή- 
σεως και συμπληρώσεωςτου άρθρου 1 του Κανονισμού 
του Διοικητικού Πρωτοδικείου Θεσσαλονίκης (βλ. απο¬ 
φάσεις 16α/2014, 6/2015,15/2017 της Ολομέλειας του 
Συμβουλίου της Επικράτειας εν συμβουλίω). Ειδικότερα, 
η παρ. 1 του άρθρου 1 του υποβληθέντος προς έγκριση, 
με την ως άνω 2/2018 απόφαση της Ολομέλειας του Δι¬ 
οικητικού Πρωτοδικείου Θεσσαλονίκης, Κανονισμού [η 
οποία, κατά τα προεκτεθέντα, νομοτεχνικώς πρέπει να 
αποτελέσει περιεχόμενο του άρθρου 1 ] εγκρίνεται με τις 
ακόλουθες διαγραφές, τροποποιήσεις και συμπληρώ¬ 
σεις: (Α) Στην περίπτωση (δ) διαγράφεται το τρίτο εδάφιο 
[«Πρωτόδικης που προεδρεύει οποιοσδήποτε τμήματος 

του Δικαστηρίου χρεώνεται το ήμισυ του προσδιοριζό¬ 
μενου, κατά περίπτωση, αριθμού υποθέσεων»]. (Β) Στην 
περίπτωση (στ) το πρώτο εδάφιο συμπληρώνεται με τη 
φράση: «υπό την προϋπόθεση ότι η υπόθεση χρεώνεται 
σε άλλον εισηγητή μετά την έκδοση της προδικαστικής 
αποφάσεως, εφόσον ο αρχικός εισηγητής της υποθέσε- 
ως δεν υπηρετεί πλέον στο Δικαστήριο». (Γ) Στην περί¬ 
πτωση (ζ) από το πρώτο εδάφιο διαγράφεται η φράση 
«εκτός εάν πρόκειται για περιπτώσεις αποχής πολύμηνης 
διάρκειας». 

11. Επειδή, στην παράγραφο 2 του άρθρου 1 του υπο- 
βληθέντος προς έγκριση σχεδίου [κατά τα ήδη εκτεθέ- 
ντα, για λόγους νομοτεχνικούς η παρ. αυτή ορθό είναι 
να αποτελέσει αντικείμενο αυτοτελούς άρθρου], καθο¬ 
ρίζονται τα τμήματα και τα Γραφεία της Γραμματείας του 
Διοικητικού Πρωτοδικείου Θεσσαλονίκης. Όπως αναφέ- 
ρεται στο από 15.10.2018 έγγραφο της Προέδρου του 
Τριμελούς Συμβουλίου Διεύθυνσης του Διοικητικού 
Πρωτοδικείου Θεσσαλονίκης προς το Συμβούλιο της 
Επικράτειας, «Τα τμήματα Γραμματείας ήταν μέχρι την 
τροποποίηση συνολικά 15 (τμήμα Ενδίκων Μέσων και 
Βοηθημάτων, τμήμα Προσδιορισμού και Στατιστικών και 
Α', Β', Γ', Δ', Ε', ΣΤ', Ζ', Η', Θ', Γ, ΙΑ', ΙΒ' και ΙΓ' τμήματα 
Γραμματείας, τα οποία αντιστοιχούν στα ... 13 από τα 
15 συνολικά τμήματα Συνεδριάσεων του Δικαστηρίου. 
Με το άρθρο 1 παρ. 2 περ. (4) ιδρύεται νέο τμήμα ... το 
τμήμα Πληροφορικής και Εφαρμογής του Ολοκληρω¬ 
μένου Συστήματος Διαχείρισης Δικαστικών Υποθέσεων 
για την Διοικητική Δικαιοσύνη (ΟΣΔΔΥΔΔ)». Συνεπώς, 
τα τμήματα ανέρχονται πλέον σε 16. «Η αναγκαιότητα 
δημιουργίας του τμήματος αυτού αναγνωρίστηκε με 
το 122/22.3.2017 έγγραφο της Προέδρου της Κεντρι¬ 
κής Οργανωτικής Επιτροπής (ΚΟΕ) για το ΟΣΔΔΥΔΔ ... 
ενόψει της δυναμικότητας του Δικαστηρίου και του 
όγκου των υποθέσεων που διαχειρίζεται, προκειμένου 
να διασφαλιστεί η εύρυθμη και ασφαλής λειτουργία 
του πληροφοριακού συστήματος του Δικαστηρίου, η 
παρακολούθηση των εργασιών του, η διαχείριση του 
ηλεκτρονικού-μηχανολογικού εξοπλισμού και των εφαρ¬ 
μογών του και η εν γένει αναβάθμιση και εξέλιξη του. 
Περαιτέρω, οι προβλεπόμενες συνολικά 84 οργανικές 
θέσεις δικαστικών υπαλλήλων - 60 γραμματέων, 5 δακτυ- 
λογράφων, 15 δικαστικών επιμελητών, 2 πληροφορικής, 
1 μεταφραστών και 1 φυλάκων, όπως διαμορφώθηκαν 
μετά την τελευταία κατανομή [με τις υπουργικές απο¬ 
φάσεις 21467/2017 (ΒΊ476) και 40597/2017 (Β'2200)], 
επαρκούν για τη λειτουργία 16 Τμημάτων Γραμματείας 
(16 τμήματα επί 5 οργανικές θέσεις για κάθε τμήμα), σύμ¬ 
φωνα με τη διάταξη του άρθρου μόνου της 117830/1987 
[κοινής υπουργικής απόφασης] (Β'719). Επιπλέον, στο 
άρθρο 1 παρ. 2 περ. (3) προστίθεται δεύτερο εδάφιο 
στο οποίο ορίζεται ότι: "Τα τμήματα Συνεδριάσεων ΙΔ' 
και ΙΕ' εξυπηρετούνται γραμματειακά από υπαλλήλους 
της Γραμματείας που ορίζονται προς τούτο και τελούν 
υπό την διοίκηση και εποπτείατου Προϊσταμένου Διεύ¬ 
θυνσης της Γραμματείας", δεδομένου ότι με τις 3/2011 
(Β'2525/7.11.2011) και 2/2013 (Β'862/8.4.2014 και κατά 
διόρθωση 1217/13.5.2014) αποφάσεις της Ολομέλειας 
του Δικαστηρίου ιδρύθηκαν τα ΙΔ' και ΙΕ' τμήματα Συνε¬ 


δριάσεων, χωρίς να ιδρυθούν αντίστοιχα τμήματα Γραμ¬ 
ματείας ... και συνεπώς, κρίνεται αναγκαίο να ρυθμιστεί η 
γραμματειακή εξυπηρέτηση των... ΙΔ' και ΙΕ' Τμημάτων 
Συνεδριάσεων. Με το άρθρο 1 παρ. 2 περίπτωση γ επέρ¬ 
χεται τροποποίηση στα λειτουργούντα Γραφεία, με τη 
δημιουργία ανεξάρτητου Γραφείου Νομολογίας (πρώην 
Γραφείο Νομολογίας-Έρευνας και Πληροφορικής)...». Εξ 
άλλου, σύμφωνα με τη διάταξη του άρθρου μόνου της 
ανωτέρω κοινής υπουργικής απόφασης 117830/1987, 
περί καθορισμού αντιστοιχίας των Γραμματειών των δι¬ 
καστικών υπηρεσιών της χώρας σε Διευθύνσεις, τμήματα 
και Αυτοτελή Γραφεία, «1. Η Γραμματεία ... των Πρωτο¬ 
δικείων ... αντιστοιχεί σε Διεύθυνση. 2. Τα τμήματα στα 
οποία διαιρούνται οι ως άνω Υπη ρεσίες σύμφωνα με τις 
διατάξεις του Οργανισμού των Δικαστηρίων αντιστοι¬ 
χούν σε τμήματα, εφόσον έχουν ορισθεί να υπηρετούν σ' 
αυτά τουλάχιστον πέντε υπάλληλοι». Ενόψει των ανωτέ¬ 
ρω, οι προτεινόμενες τροποποιήσεις του υποβληθέντος 
προς έγκριση Κανονισμού που αφορούν τη δημιουργία 
νέου τμήματος Γραμματείας, ήτοι του τμήματος Πληρο¬ 
φορικής και Εφαρμογής ΟΣΔΔΥΔΔ και τον καθορισμό 
των αρμοδιοτήτων του, αποβλέπουσες στην εξυπηρέ¬ 
τηση των αναγκών του Διοικητικού Πρωτοδικείου Θεσ¬ 
σαλονίκης, όπως εκτιμήθηκαν από το αρμόδιο όργανο, 
ευρίσκουν έρεισμα στην εξουσιοδοτική διάταξη και πρέ¬ 
πει να εγκριθούν [σημειώνεται ότι παρόμοιες ρυθμίσεις 
περιλαμβάνει ο Κανονισμός του Διοικητικού Πρωτοδι¬ 
κείου Αθηνών, στον οποίο επίσης προβλέπεται η λει¬ 
τουργία αντίστοιχου τμήματος Πληροφορικής] (πρβλ. 
απόφαση 15/2018 της Ολομέλειας του Συμβουλίου της 
Επικράτειας εν συμβουλίου, με την οποία εγκρίθηκε, 
κατά τροποποίηση του Κανονισμού, η κατάργηση του 
ενιαίου τμήματος Διοικητικού-Οικονομικού και η ίδρυ¬ 
ση δύο νέων αυτοτελών Τμημάτων, ήτοι του τμήματος 
Προσωπικού και του τμήματος Οικονομικού). 

12. Επειδή, στην παράγραφο 3 του άρθρου 1 του υπο¬ 
βληθέντος προς έγκριση σχεδίου [κατά τα ήδη εκτεθέ- 
ντα, για λόγους νομοτεχνικούς η παρ. αυτή ορθό είναι να 
αποτελέσει αντικείμενο αυτοτελούς άρθρου, στο οποίο 
θα ενταχθεί και η παρ. 4], καθορίζονται οι αρμοδιότητες 
της Γραμματείας. Όπως αναφέρεται στο από 15.10.2018 
έγγραφο της Προέδρου του Τριμελούς Συμβουλίου Δι- 
εύθυνσηςτου Διοικητικού Πρωτοδικείου Θεσσαλονίκης 
προς το Συμβούλιο της Επικράτειας, «Αναμορφώνονται 
οι αρμοδιότητες της Γραμματείας, τωνΤμημάτων και Γρα¬ 
φείων, σύμφωνα με την εισαγωγή νέων αντικειμένων και 
διαδικασιών (αίτηση για νομική βοήθεια, θεσμόςτου ει¬ 
σηγητή δικαστή) και την εφαρμογή του Ολοκληρωμένου 
Συστήματος Διαχείρισης Δικαστικών Υποθέσεων (ηλε¬ 
κτρονική καταχώριση, ηλεκτρονική κατάθεση, ηλεκτρο¬ 
νικό παράβολο). Επίσης, στο άρθρο 1 παρ. 3 (β) Αρμοδιό- 
τητεςΤμημάτων (αα) τμήμα Ενδίκων Μέσων, προστίθεται 
τελευταίο εδάφιο, που ορίζει ότι: Ή συναλλαγή με το 
κοινό για την κατάθεση και παραλαβή δικογράφων από 
το τμήμα Ενδίκων Μέσων και Βοηθημάτων θα πραγματο¬ 
ποιείται από τις 07.30' έως τις 13.30'. Η τελευταία αυτή 
διάταξη θα ισχύσει ένα μήνα μετά την έναρξη της ηλε¬ 
κτρονικής κατάθεσης δικογράφων". Η προσθήκη αυτή 
κρίνεται αναγκαία για την εύρυθμη λειτουργία του τμή- 

ματος και δεν δημιουργεί προβλήματα στο κοινό εφό¬ 
σον είναι πλέον δυνατή η ηλεκτρονική κατάθεση των 
δικογράφων. Εξάλλου, παρόμοια διάταξη περιλήφθηκε 
στον εγκριθέντα από την Ολομέλεια του ΣτΕ Κανονισμό 
του Διοικητικού Πρωτοδικείου Αθηνών. Περαιτέρω, με 
το άρθρο 1 παρ. 3 (β) (Αρμοδιότητες Τμημάτων) περ. 
(δδ) καθορίζονται οι αρμοδιότητες του νέου τμήματος 
Πληροφορικής και Εφαρμογής του ΟΣΔΔΥ ΔΔ και στο 
τελευταίο εδάφιο ορίζεται ότι "Προϊστάμενος του τμή¬ 
ματος αυτού ορίζεται, κατά προτίμηση, υπάλληλος που 
έχει πτυχίο πληροφορικής σχολής ή σχετικό τίτλο σπου¬ 
δών. Επίσης, η στελέχωση του τμήματος τούτου γίνεται, 
κατά προτίμηση, με υπαλλήλους που είναι πτυχιούχοι 
πληροφορικής ή αντίστοιχης σχολής", προκειμένου το 
τμήμα αυτό να στελεχώνεται με εξειδικευμένους στο 
αντικείμενο υπαλλήλους, ενόψει και της πρόβλεψης για 
το Δικαστήριο δύο οργανικών θέσεων υπαλλήλων Πλη¬ 
ροφορικής σύμφωνα με την τελευταία κατανομή (μία 
ΠΕ και μίαΤΕ). Στο άρθρο 1 παρ. 3 (γ) (Αρμοδιότητες 
Γραφείων) περ. (ββ) αναμορφώνονται οι αρμοδιότητες 
του Γραφείου Νομολογίας μετά ... τη δημιουργία του 
τμήματος Πληροφορικής, σε συμφωνία μετις διατάξεις 
του άρθρου 20 του ν. 1756/1988 και τις διατάξεις περί 
προστασίας προσωπικών δεδομένων για τη χορήγη¬ 
ση νομολογιακού υλικού, ενώ με το τελευταίο εδάφιο 
προβλέπεται η χρέωση του δικαστή που το διευθύνει, 
σύμφωνα με τα προτεινόμενα με το 34/2016 πρακτικό 
της ΟλΣτΕ (σκέψη 8). Καταργείται η παρ. 4 του άρθρου 
1 του Κανονισμού... η οποία προέβλεπε τη Συγκρότηση 
Επιτροπής Διαχείρισης. Η κατάργηση της Επιτροπής 
αυτής ... κρίθηκε αναγκαία ... δεδομένου ότι οι αρμο¬ 
διότητες της, που αφορούν τη διαχείριση προμηθειών 
και πάγιων χορηγημάτων, τη διακήρυξη διαγωνισμών 
και δημοπρασιών, παραλαβή και καταγραφή της χρή¬ 
σης των επίπλων και του λοιπού εξοπλισμού και ενημέ¬ 
ρωση του βιβλίου υλικού του Δικαστηρίου, καθώς και 
την εκποίηση άχρηστου υλικού ... ασκούνται από τον 
Προϊστάμενο της Διεύθυνσης Γραμματείας (άρθρο 1 
παρ. 3α, αρμοδιότητες 8,9 και 10) και το Γραφείο Λογι¬ 
στηρίου (άρθρο 1 παρ. 3γ περ. αα (II) περί Λογιστηρίου, 
αρμοδιότητες 5, 6,7, 8, 9 και 10), ενώ η διαχείριση του 
συνόλου του ηλεκτρονικού εξοπλισμού του Δικαστη¬ 
ρίου και η διαχείριση αιτημάτων του προσωπικού του 
Δικαστηρίου για τον εξοπλισμό αυτό γίνεται πλέον από 
το νέο τμήμα Πληροφορικής και Εφαρμογής του ΟΣ- 
ΔΔΥΔΔ (άρθρο 1 παρ. 3β περ. δδ αρμοδιότητες 1 και 
2). Μετά την κατάργηση της παρ. 4 του άρθρου 1 του 
Κανονισμού, αναριθμείται η παλιά παρ. 5 (Συγκρότηση 
Επιτροπής Ενημέρωσης της Ιστοσελίδας του Δικαστη¬ 
ρίου) σε παράγραφο 4 και αναμορφώνεται το δεύτερο 
εδάφιο αυτής λόγω της σύστασης του τμήματος Πλη¬ 
ροφορικής ...». 

13. Επειδή, ως προς τις προτεινόμενες ρυθμίσεις του 
άρθρου 1 παρ. 3 και 4 του Κανονισμού λεκτέα τα εξής: 
(Α) Σε συμμόρφωση προς την 34/2016 απόφαση της 
Ολομέλειας του Συμβουλίου Επικράτειας εν συμβου- 
λίω, τροποποιούνται οι διατάξεις του Κανονισμού του 
Διοικητικού Πρωτοδικείου Θεσσαλονίκης, οι οποίες 
προέβλεπαν ότι οι δύο Πρωτόδικες που διευθύνουν το 


Γραφείο Νομολογίας-Έρευνας και Πληροφορικής, κατά 
το διάστημα ασκήσεωςτων διοικητικών τους καθηκό¬ 
ντων, απαλλάσσονται κατά τα 2/3 από το δικαιοδοτικό 
τους έργο, και ορίζεται ότι ο δικαστής που ασκεί το καθή¬ 
κον διευθύνσεως του γραφείου έρευνας και νομολογίας 
δύναται, σε εξαιρετικές περιπτώσεις και εφόσον οι υπη¬ 
ρεσιακές ανάγκες το επιτρέπουν, να απαλλάσσεται από 
μέρος της μηνιαίας χρεώσεως, με κοινή απόφαση του 
Προέδρου που διευθύνει το Δικαστήριο και των λοιπών 
Προέδρων του. (Β) Στο τέλος της υποπεριπτώσεως (αα) 
της περιπτώσεως (β) της παρ. 3 του άρθρου 1, η οποία 
αφορά τις αρμοδιότητες του τμήματος Ενδίκων Μέσων 
και Βοηθημάτων, ορίζεται ότι «Η συναλλαγή με το κοινό 
για την κατάθεση και παραλαβή δικογράφων από το τμή¬ 
μα Ένδικων Μέσων και Βοηθημάτων θα πραγματοποιεί¬ 
ται από τις 07.30 έωςτις 13.30. Η τελευταία αυτή διάταξη 
θα ισχύσει ένα μήνα μετά την έναρξη της ηλεκτρονικής 
κατάθεσης δικογράφων». Η ρύθμιση αυτή περί ωραρίου 
συναλλαγής με το κοινό ευρίσκει κατ' αρχήν έρεισμα 
στην προαναφερθείσα νομοθετική εξουσιοδότηση του 
άρθρου 17 στοιχείο Α παρ. 5 του Κώδικα Οργανισμού 
Δικαστηρίων και Κατάστασης Δικαστικών λειτουργών 
και δεν παραβιάζει ούτε το άρθρο 20 παρ. 1 του Συ¬ 
ντάγματος ούτε το άρθρο 6 της Ευρωπαϊκής Συμβάσε- 
ως των Δικαιωμάτων του Ανθρώπου [που κυρώθηκε με 
το άρθρο πρώτο του ν.δ. 53/1974 (Α'256)], διότι, κατά 
την έννοια της νομοθετικής αυτής εξουσιοδοτήσεως, η 
καθιέρωση ωραρίου συναλλαγής με το κοινό αποτελεί 
ζήτημα που ανάγεται στην εσωτερική οργάνωση των 
υπηρεσιών των δικαστηρίων και στην εύρυθμη διεξαγω¬ 
γή των εργασιών τους, αποσκοπεί δε στην εξυπηρέτηση 
της λειτουργίας των υπηρεσιών τους, ώστε, τελικώς, να 
επιτυγχάνεται ομαλή διεξαγωγή των εργασιών τους (βλ. 
απόφαση 28/2016 της Ολομέλειας του Συμβουλίου της 
Επικράτειας εν συμβουλίω). Εξ άλλου, σύμφωνα με το 
άρθρο 6 του π.δ. 40/2013 (Α'75), «Η ημερομηνία έναρ¬ 
ξης της διαδικασίας ηλεκτρονικής καταθέσεως και της 
χορήγησης πιστοποιητικών και εγγράφων καθορίζεται 
... για τα τακτικά διοικητικά δικαστήρια με απόφαση 
του Γενικού Επιτρόπου της Επικράτειας των τακτικών 
διοικητικών δικαστηρίων για καθένα από τα δικαστήρια 
αυτά. Οι σχετικές αποφάσεις αναρτώνται στους πίνακες 
ανακοινώσεων των οικείων δικαστικών καταστημάτων». 
Οπως προκύπτει δε από τα στοιχεία που διαβιβάσθηκαν 
από τη Γραμματεία του Διοικητικού Πρωτοδικείου Θεσ¬ 
σαλονίκης, έχει ήδη εκδοθεί η 1630/25.5.2018 απόφαση 
της Γενικής Επιτρόπου, με την οποία ορίζεται ως η μερο- 
μηνία ενάρξεωςτης διαδικασίας ηλεκτρονικής καταθέ¬ 
σεως εισαγωγικών δικογράφων κύριας και προσωρινής 
δικαστικής προστασίας στο Διοικητικό Πρωτοδικείο 
Θεσσαλονίκης η 29η Μάίου 2018. Μετά δεδομένα αυτά, 
νομίμως περιορίζεται το ωράριο συναλλαγής με το κοινό 
του τμήματος Ενδίκων Μέσων και Βοηθημάτων ως προς 
τις ενέργειες καταθέσεως εισαγωγικών δικογράφων 
κύριας και προσωρινής δικαστικής προστασίας, πρέπει 
όμως, ενόψει και της ανάγκης επαρκούς ενημερώσεως 
των ενδιαφερομένων για την εισαγόμενη ρύθμιση, η ει- 
σαγόμενη στον Κανονισμό διάταξη να αναμορφωθεί ως 
εξής: «Για την κατάθεση εισαγωγικών δικογράφων κύρι- 

ας και προσωρινής δικαστικής προστασίας η συναλλαγή 
με το κοινό στο τμήμα Ενδίκων Μέσων και Βοηθημάτων 
πραγματοποιείται από τις 07.30 έως τις 13.30. Η διάταξη 
αυτή θα ισχύσει ένα μήνα μετά τη δημοσίευση του παρό¬ 
ντος Κανονισμού. Σχετική γνωστοποίηση του Προέδρου 
του Τριμελούς Συμβουλίου Διεύθυνσης για την έναρξη 
της διαδικασίας ηλεκτρονικής κατάθεσης δικογράφων 
στο Διοικητικό Πρωτοδικείο Θεσσαλονίκης διενεργείται 
(α) με ανάρτηση ανακοίνωσης στον οικείο πίνακα του 
καταστήματος του Δικαστηρίου και στην ιστοσελίδα του 
και (β) με αποστολή εγγράφου προς τους Προέδρους 
όλων των Δικηγορικών Συλλόγων, για την ενημέρωση 
των μελών τους με ανάρτηση στην ιστοσελίδα τους και 
με κάθε άλλο πρόσφορο μέσο». (Γ) Η παρ. 4 του άρθρου 
1 πρέπει να διατυπωθεί ως εξής: «Συγκροτείται τριμελής 
Επιτροπή Ενημέρωσης της Ιστοσελίδας του Δικαστηρίου, 
αποτελούμενη από δικαστικούς λειτουργούς του Διοικη¬ 
τικού Πρωτοδικείου Θεσσαλονίκης. Η Επιτροπή μεριμνά 
για την ενημέρωση της ιστοσελίδας με το αναγκαίο για 
τη λειτουργία της υλικό. Η καταχώριση του υλικού αυτού 
στην ιστοσελίδα διενεργείται από το τμήμα Πληροφο¬ 
ρικής και Εφαρμογής του ΟΣΔΔΥΔΔ, καθώς και από το 
Γραφείο Νομολογίας και Έρευνας». 

14. Επειδή, το άρθρο 2 του υπό έγκριση Κανονισμού 
αφορά τις ημέρες συνεδριάσεως των Τμημάτων του Δι¬ 
οικητικού Πρωτοδικείου Θεσσαλονίκης στην κύρια και 
στη μεταβατική του έδρα στην Κατερίνη [σημειώνεται 
ότι με το άρθρο 39 του ν. 4274/2014 (ΑΊ47) καταργή- 
θηκαν οι μεταβατικές έδρες Κιλκίς και Πολυγύρου, οι 
οποίες αναφέρονται στον Κανονισμό του Διοικητικού 
Πρωτοδικείου Θεσσαλονίκης], καθώς και τη δυνατότητα 
καθορισμού εμβόλιμης δικασίμου όταν δεν καθίσταται 
δυνατή η πραγματοποίηση συνεδριάσεως τμήματος 
του εν λόγω δικαστηρίου. Όπως αναφέρεται στο από 
15.10.2018 έγγραφο της Προέδρου του Τριμελούς 
Συμβουλίου Διεύθυνσης του Διοικητικού Πρωτοδικεί¬ 
ου Θεσσαλονίκης προς το Συμβούλιο της Επικράτειας, 
«Στο εδάφιο ατού άρθρου 2 αντικαταστάθηκε η φράση 
"και στις μεταβατικές του έδρες (Κατερίνης, Κιλκίς, Πο¬ 
λυγύρου) με τη φράση "και στη μεταβατική του έδρα", 
επειδή έχουν καταργηθεί οι μεταβατικές έδρες του Κιλκίς 
και Πολυγύρου και παραμένει μόνο η μεταβατική έδρα 
της Κατερίνης. Στο άρθρο 2 προστέθηκε εδάφιο (δ) που 
προβλέπει ότι: "δ. Αν για οποιοδήποτε λόγο δεν μπορεί 
να πραγματοποιηθεί συνεδρίαση τμήματος του Δικαστη¬ 
ρίου, τότε με πράξη του Τριμελούς Συμβουλίου Διοίκη¬ 
σης ή σε επείγουσα περίπτωση με πράξη του Προέδρου 
τουΤριμελούςΣυμβουλίου, ορίζεται άλλη δικάσιμος την 
αντίστοιχη ημέρα και εφόσον είναι εφικτό την αντίστοιχη 
ώρα, εντός του ίδιου μήνα ή σε περίπτωση αδυναμίας, 
του επόμενου μήνα". Η προσθήκη αφορά τη δυνατότητα 
ορισμού εμβόλιμης δικασίμου σε περίπτωση πραγμα¬ 
τικής αδυναμίας συνεδρίασης τμήματος και είναι ανα¬ 
γκαία, δεδομένου δεν υπήρχε σχετική πρόβλεψη στον 
προϊσχύοντα Κανονισμό». Οι ρυθμίσεις αυτές του υπό 
έγκριση Κανονισμού τίθενται νομίμως. 

15. Επειδή, το άρθρο 3 του υπό έγκριση Κανονισμού 
αφορά τις ώρες συνεδριάσεως των Τμημάτων του Δι¬ 
οικητικού Πρωτοδικείου Θεσσαλονίκης στην κύρια και 


στη μεταβατική του έδρα στην Κατερίνη. Όπως αναφέ- 
ρεται στο από 15.10.2018 έγγραφο της Προέδρου του 
Τριμελούς Συμβουλίου Διεύθυνσης του Διοικητικού 
Πρωτοδικείου Θεσσαλονίκης προς το Συμβούλιο της 
Επικράτειας, η ισχύουσα διάταξη τροποποιείται με την 
προσθήκη στις ήδη προβλεπόμενες ώρες συνεδριάσεως 
(09:30 στην κύρια έδρα και 10:00 στην μεταβατική) και 
της 12ης μεσημβρινής (τόσο στην κύρια, όσο και στη 
μεταβατική έδρα): η τροποποίηση κρίνεται αναγκαία 
λόγω «της αύξησης των Τμημάτων Συνεδριάσεων του 
Δικαστηρίου σε 15, με συνέπεια πολλές φορές να συ¬ 
νεδριάζουν δύο τμήματα την ίδια ημέρα (ιδιαίτερα το 
Σεπτέμβριο, τον Δεκέμβριο και πριν το Πάσχα), το ίδιο δε 
ισχύει και στη μεταβατική έδρα Κατερίνης, όπου πολλές 
φορές συνεδριάζουν δύο τμήματα κάθε Δευτέρα των 
μηνών Νοεμβρίου και Μάίου». Οι ρυθμίσεις αυτές του 
υπό έγκριση Κανονισμού τίθενται νομίμως. 

16. Επειδή, όπως προεκτέθηκε, για λόγους νομοτε- 
χνικούς τα ανωτέρω άρθρα 2 και 3 του υποβληθέντος 
προς έγκριση σχεδίου, που αφορούν τις ημέρες και ώρες 
συνεδριάσεων, ορθότερο είναι να ενοποιηθούν και να 
αποτελέσουν το άρθρο 4 του Κανονισμού. 

17. Επειδή, το άρθρο 4 του υπό έγκριση Κανονισμού 
αφορά τον χρόνο προσδιορισμού των δικασίμων πριν 
από τις θερινές διακοπές και πριν από τις διακοπές 
Χριστουγέννων και Πάσχα. Όπως αναφέρεται στο από 
15.10.2018 έγγραφο της Προέδρου του Τ ριμελούς Συμ¬ 
βουλίου Διεύθυνσης του Διοικητικού Πρωτοδικείου 
Θεσσαλονίκης προς το Συμβούλιο της Επικράτειας, η 
ισχύουσα διάταξη τροποποιείται και ορίζεται η 30η Ιουνί¬ 
ου ως το απώτατο χρονικό σημείο για τον προσδιορισμό 
υποθέσεων πριν από τις θερινές διακοπές [αντί της 20ης 
Ιουνίου]. Η ανωτέρω τροποποίηση κρίνεται αναγκαία 
«λόγω της αύξησης των Τμημάτων Συνεδριάσεων και 
του φόρτου του Δικαστηρίου». Οι ρυθμίσεις αυτές του 
υπό έγκριση Κανονισμού τίθενται νομίμως. 

18. Επειδή, το άρθρο 5 του υπό έγκριση Κανονισμού 
αφορά τη διαδικασία συγκλήσεως της Ολομέλειας. Όπως 
αναφέρεται στο από 15.10.2018 έγγραφο της Προέδρου 
τουΤριμελούςΣυμβουλίου Διεύθυνσηςτου Διοικητικού 
Πρωτοδικείου Θεσσαλονίκης προς το Συμβούλιο της 
Επικράτειας, «Αντικαθίσταται το δεύτερο εδάφιο και 
προβλέπεται ότι: "Η πρόσκληση μπορεί να γίνει και με 
τηλεφώνημα ή μήνυμα ηλεκτρονικού ταχυδρομείου, 
στις περιπτώσεις δε αυτές αποδεικνύεται από σχετική 
σημείωση σε ειδικό βιβλίο της γραμματείας, που θα 
φέρει τη χρονολογία και την υπογραφή του γραμματέα 
του Δικαστηρίου ή του νόμιμου αναπληρωτή του", προ- 
κειμένου να εκσυγχρονιστεί ο τρόπος πρόσκλησης με 
τα σύγχρονα μέσα (ο προηγούμενος κανονισμός προ- 
έβλεπε την πρόσκληση με τηλεγράφημα). Προστίθεται 
περίπτωση β στο άρθρο 5, που ρυθμίζει τη σύγκληση της 
Ολομέλειας τον Απρίλιο για την κατάρτιση των Τμημά¬ 
των διακοπών, ως εξής:" β. Κατά το μήνα Απρίλιο κάθε 
έτους η Ολομέλεια αποφασίζει: 1) για τα τμήματα δια¬ 
κοπών του Δικαστηρίου, καθώς και για τις ημέρες και 
ώρες συνεδριάσεων των τμημάτων τούτων, 2) για τους 
δικαστές που θα υπηρετήσουν στα τμήματα αυτά και 
3) για το είδος και τον αριθμό των υποθέσεων που θα 




Τεύχος Β' 141/29.01.2019 


ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ 


1327 


εκδικάζονται κατά το χρονικό διάστημα αυτό, με βάση 
όσα ορίζονται στα άρθρα 11 και 32 του ν. 1756/1988. Η 
απόφαση αυτή υποβάλλεται στον Υπουργό Δικαιοσύνης 
το αργότερο μέσα στο δεύτερο δεκαήμερο του μηνός 
Μαΐου". Η προσθήκη αυτή κρίθηκε αναγκαία, δεδομέ¬ 
νου ότι ο... Κανονισμός δεν ρύθμιζε καθόλου το σχετικό 
θέμα». Οι ρυθμίσεις αυτές του υπό έγκριση Κανονισμού 
τίθενται νομίμως. 

19. Επειδή, κατά τα ήδη εκτεθέντα, τα άρθρα 4 και 
5 του υποβληθέντος προς έγκριση σχεδίου, που αφο¬ 
ρούν τον ορισμό δικασίμων πριν από τις διακοπές και 
τη διαδικασία συγκλήσεως της Ολομέλειας, πρέπει να 
αναριθμηθούν σε 5 και 6, αντιστοίχως. 

20. Επειδή, ενόψει των ανωτέρω, η επιχειρούμενη 
τροποποίηση του Κανονισμού Εσωτερικής Υπηρεσίας 
του Διοικητικού Πρωτοδικείου Θεσσαλονίκης εγκρίνεται 
εν μέρει, με τις διατυπωθείσες επιμέρους νομοτεχνικές 
παρατηρήσεις και με τις εξής συμπληρώσεις και διορ¬ 
θώσεις: 

(Α) Στην περίπτωση (δ) της παρ. 1 του άρθρου 1 του 
Κανονισμού, διαγράφεται το τρίτο εδάφιο [«Πρωτόδικης 
που προεδρεύει οποιουδήποτε τμήματος του Δικαστηρί¬ 
ου χρεώνεται το ήμισυ του προσδιοριζόμενου, κατά πε¬ 
ρίπτωση, αριθμού υποθέσεων»]. (Β) Στην περίπτωση (στ) 
της παρ. 1 του άρθρου 1 του Κανονισμού, το πρώτο εδά¬ 
φιο συμπληρώνεται με τη φράση: «υπό την προϋπόθεση 
ότι η υπόθεση χρεώνεται σε άλλον εισηγητή μετά την έκ¬ 
δοση της προδικαστικής αποφάσεως, εφόσον ο αρχικός 
εισηγητής της υποθέσεως δεν υπηρετεί πλέον στο Δικα¬ 
στήριο». (Γ) Στην περίπτωση (ζ) της παρ. 3 του άρθρου 
1 του Κανονισμού, από το πρώτο εδάφιο διαγράφεται η 
φράση «εκτός εάν πρόκειται για περιπτώσεις αποχής πο¬ 
λύμηνης διάρκειας». (Δ) Η διάταξη που προστίθεται στο 
τέλος της υποπεριπτώσεως (αα) της περιπτώσεως (β) της 
παρ. 3 του άρθρου 1 πρέπει να αναδιατυπωθεί ως εξής: 
«Για την κατάθεση εισαγωγικών δικογράφων κύριας και 
προσωρινής δικαστικής προστασίας η συναλλαγή με το 
κοινό στο τμήμα Ενδίκων Μέσων και Βοηθημάτων πραγ¬ 
ματοποιείται από τις 07.30 έωςτις 13.30. Η διάταξη αυτή 
θα ισχύσει ένα μήνα μετά τη δημοσίευση του παρόντος 
Κανονισμού. Σχετική γνωστοποίηση του Προέδρου του 
Τριμελούς Συμβουλίου Διεύθυνσης για την έναρξη της 
διαδικασίας ηλεκτρονικής κατάθεσης δικογράφων στο 
Διοικητικό Πρωτοδικείο Θεσσαλονίκης διενεργείται (α) 
με ανάρτηση ανακοίνωσης στον οικείο πίνακα του κατα¬ 
στήματος του Δικαστηρίου και στην ιστοσελίδα του και 
(β) με αποστολή εγγράφου προς τους Προέδρους όλων 
των Δικηγορικών Συλλόγων, για την ενημέρωση των 
μελών τους με ανάρτηση στην ιστοσελίδα τους και με 


κάθε άλλο πρόσφορο μέσο» (πρβλ. αποφάσεις 15/2014, 
16α/2014,6/2015,14/2017,15/2016 της Ολομέλειας του 
Συμβουλίου της Επικράτειας εν συμβουλίω). 

Διά ταύτα 

Εγκρίνει εν μέρει και σύμφωνα με τα εκτιθέμενα ανω¬ 
τέρω την 2/2018 απόφαση της Ολομέλειας των Δικα¬ 
στών του Διοικητικού Πρωτοδικείου Θεσσαλονίκης 
που αφορά τον Κανονισμό Εσωτερικής Υπηρεσίας του 
Δικαστηρίου αυτού. 

Συμπληρώνει και διορθώνει τον υποβληθέντα προς 
έγκριση Κανονισμό Εσωτερικής Υπηρεσίας του Διοικη¬ 
τικού Πρωτοδικείου Θεσσαλονίκης, ως εξής: (Α) Στην 
περίπτωση (δ) της παρ. 1 του άρθρου 1 του Κανονισμού, 
διαγράφεται το τρίτο εδάφιο [«Πρωτόδικης που προε¬ 
δρεύει οποιουδήποτε τμήματος του Δικαστηρίου χρεώ¬ 
νεται το ήμισυ του προσδιοριζόμενου, κατά περίπτωση, 
αριθμού υποθέσεων»]. (Β) Στην περίπτωση (στ) της παρ. 
1 του άρθρου 1 του Κανονισμού, το πρώτο εδάφιο συ¬ 
μπληρώνεται με τη φράση: «υπό την προϋπόθεση ότι η 
υπόθεση χρεώνεται σε άλλον εισηγητή μετά την έκδοση 
της προδικαστικής αποφάσεως, εφόσον ο αρχικός ει¬ 
σηγητής της υποθέσεως δεν υπηρετεί πλέον στο Δικα¬ 
στήριο». (Γ) Στην περίπτωση (ζ) της παρ. 1 του άρθρου 
1 του Κανονισμού, από το πρώτο εδάφιο διαγράφεται 
η φράση «εκτός εάν πρόκειται για περιπτώσεις αποχής 
πολύμηνης διάρκειας». (Δ) Η διάταξη που προστίθεται 
στο τέλος της υποπεριπτώσεως (αα) της περιπτώσεως 
(β) της παρ. 3 του άρθρου 1 αναδιατυπώνεται ως εξής: 
«Για την κατάθεση εισαγωγικών δικογράφων κύριας και 
προσωρινής δικαστικής προστασίας η συναλλαγή με το 
κοινό στο τμήμα Ενδίκων Μέσων και Βοηθημάτων πραγ¬ 
ματοποιείται από τις 07.30 έωςτις 13.30. Η διάταξη αυτή 
θα ισχύσει ένα μήνα μετά τη δημοσίευση του παρόντος 
Κανονισμού. Σχετική γνωστοποίηση του Προέδρου του 
Τριμελούς Συμβουλίου Διεύθυνσης για την έναρξη της 
διαδικασίας ηλεκτρονικής κατάθεσης δικογράφων στο 
Διοικητικό Πρωτοδικείο Θεσσαλονίκης διενεργείται (α) 
με ανάρτηση ανακοίνωσης στον οικείο πίνακα του κα¬ 
ταστήματος του Δικαστηρίου και στην ιστοσελίδα του 
και (β) με αποστολή εγγράφου προς τους Προέδρους 
όλων των Δικηγορικών Συλλόγων, για την ενημέρωση 
των μελών τους με ανάρτηση στην ιστοσελίδα τους και 
με κάθε άλλο πρόσφορο μέσο». 

Για την πιστοποίηση των ανωτέρω συντάσσεται το 
παρόν πρακτικό. 

Η Πρόεδρος 

ΑΙΚΑΤΕΡΙΝΗ ΣΑΚΕΛΛΑΡΟΠΟΥΛΟΥ 

ΞΤ 

ΕΘΝΙΚΟ ΤΥΠΟΓΡΑΦΕΙΟ 

Το Εθνικό Τυπογραφείο αποτελεί δημόσια υπηρεσία υπαγόμενη στο Υπουργείο Διοικητι¬ 
κής Ανασυγκρότησης και έχει την ευθύνη τόσο για τη σύνταξη, διαχείριση, εκτύπωση και 
κυκλοφορία των Φύλλων της Εφημερίδας της Κυβερνήσεως (ΦΕΚ), όσο και για την κάλυψη 
των εκτυπωτικών - εκδοτικών αναγκών του δημοσίου και του ευρύτερου δημόσιου τομέα 
(ν. 3469/2006/Α' 131 και π.δ. 29/2018/Α'58). 

1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ) 

• Τα ΦΕΚ σε ηλεκτρονική μορφή διατίθενται δωρεάν στο νννννν.θ 1.0Γ, την επίσημη ιστο¬ 
σελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην 
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αί¬ 
τησης, για την οποία αρκεί η συμπλήρωση των αναγκαίων στοιχείων σε ειδική φόρμα στον 
ιστότοπο νννννν.θΐ.ςιΐ'. 

• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμή¬ 
μα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας 
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών. 
Το κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον 
οκτασέλιδο (ή μέρος αυτού) προσαυξάνεται κατά 0,20 €.Το κόστος ενός έγχρωμου ΦΕΚ από 
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξά¬ 
νεται κατά 0,30 €. Το τεύχος Α.Σ.Ε.Π. διατίθεται δωρεάν. 

• Τρόποι αποστολής κειμένων προς δημοσίευση: 

Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του 
δημοσίου, αποστέλλονται ηλεκτρονικά στη διεύθυνση ννθΙιπΐ35ΐθΓ.6ΐ@βτ.9Γ με χρήση 
προηγμένης ψηφιακής υπογραφής και χρονοσήμανσης. 

Β. Κατ' εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν 
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς 
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων. 

• Πληροφορίες, σχετικά με την αποστολή/κατάθεση εγγράφων προς δημοσίευση, την ημε¬ 
ρήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό¬ 
γους για όλες τις υπηρεσίες μας, περιλαμβάνονται στον ιστότοπο (νννννν.θΐ.ςή. Επίσης μέσω 
του ιστότοπου δίδονται πληροφορίες σχετικά με την πορεία δημοσίευσης των εγγράφων, με 
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνι¬ 
κό Τυπογραφείο για όλα τα κείμενα που πληρούν τις προϋποθέσεις δημοσίευσης. 

2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ 

Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου 
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανο¬ 
γραφικά έντυπα, φακέλους για κάθε χρήση, κ.ά. 

Επίσης σχεδιάζει ψηφιακές εκδόσεις, λογότυπο και παράγει οπτικοακουστικό υλικό. 


Ταχυδρομική Διεύθυνση: Καποδιστρίου 34, τ.κ. 10432, Αθήνα 

Ιστότοπος: \ν\ν\νλΧ.^χ 

ΤΗΛΕΦΩΝΙΚΟ ΚΕΝΤΡΟ: 210 5279000 - Ωιχ: 210 5279054 

Πληροφορίες σχετικά με την λειτουργία 
του ιστότοπου: Γΐ6ΐράθ$Ι<.6ΐ@6ΐ.9 > ' 

Αποστολή ψηφιακά υπογεγραμμένων 
εγγράφων προς δημοσίευση στο ΦΕΚ: 

νν60ΠΓ135ΐ6Γ.6ϊ@€ϊ.ε|Γ 

ΕΞΥΠΗΡΕΤΗΣΗ ΚΟΙΝΟΥ 

Πωλήσεις - Συνδρομές: (Ισόγειο, τηλ. 210 5279178- 180) 
Πληροφορίες: (Ισόγειο, Γρ. 3 καιτηλεφ. κέντρο 210 5279000) 
Παραλαβή Δημ. Ύλης: (Ισόγειο, τηλ. 210 5279167,210 5279139) 

Πληροφορίες για γενικό πρωτόκολλο 
και αλληλογραφία: 9Γ3>ηιτΐ3ΐ6Ϊ3@6ΐ.9>' 

Ωράριο για το κοινό: Δευτέρα ως Παρασκευή: 8:00 -13:30 


Γί^ΡΤΤτττ^ ι :■ ' .'^ιΙΠ σοτ. Γ _ 

για να βελτιώσουμε τις υπηρεσίες μας, συμπληρώνοντας την ειδική φόρμα στον ιστότοπο μας. 



























